Ҳалқа. Абдусаид КЎЧИМОВ\nHome icon Бош саҳифа»Кутубхона»Наср»Ҳалқа. Абдусаид КЎЧИМОВ\nКатта арава қаердан юрса,\nкичиги ҳам шу йўлдан юради.\nБўйноқ сўриток тагида мудраб ётган эди. Туйқусдан қаттиқ вовиллаб, дарвоза томонга ташланди. Рашид ҳовлиқиб уйдан чиқди. Шу пайт кўча тарафдан отилган тош супа четида турган челакка даранглаб урилди. Кимдир ташқаридан дарвозани ёпиб олди. Олд оёқлари билан эшикни таталаётган Бўйноқнинг акиллаши аралаш бўғиқ овоз эшитилди:\n— Рашид! Тирикмиса-ан?!\nУ бориб, дарвозани очди. Ранги қув ўчган Собир ташқарида титраб турарди.\n— Ҳайда-е бунингни! Ё?.. нимага тиржаясан? — деди у тутақиб\n— Ҳаҳ, танимаганингни қара-ю! Бу — ўзимизнинг Собир шер-ку! Қоч, чавақлаб ташлайди-я! — деди Рашид жўртага итга хезланиб.\nБўйноқ калтакдан ўзини олиб қочгандек, тисарилди, лекин ириллашини қўймади.\nСобир депсиниб, итга муштини дўлайтирди:\n— Ўшанда сувга чўктириб юборсам бўларкан сан итваччани! Қараб тур ҳали, кунингни кўрсатаман!\nРашид пиқиллаб кулиб юборди.\n— Ҳирингла-я, ҳирингла! Сенга калака қилиш бўлса...\nБўйноқнинг қорасини ўчирмаса, жўрасининг кўнгли жойига тушадиган эмас. Рашид уни сомонхонага қамамоқчи бўлди. Ит бўлса ҳовлини айланиб қочишини, Собирга қараб акиллашини қўймасди. Рашид ит зотининг бу қадар кек сақлашини энди кўриб туриши. Собирдан калтак еганига, эҳ-ҳе, неча йил бўлди-ю, уни кўрса ҳали ҳам жаҳл билан ириллайди...\nЎшанда Собир ҳам, Рашид ҳам ўйинқароқ бола эди. Бўйноқнинг ҳам қулоғи кесилмаганди. "Ўғилларимиз ҳам ўзимиздек қиёматлик дўст бўлишсин", деб оталари уларни жўра киритишган. Қишлоқ расм-русумига кўра тўн кийгизишиб, белбоғ бойлашган. Қиёматли жўралар кўпинча бирга ўйнашарди. Шундай кунларнинг бирида Рашидни онаси чақириб, қандайдир юмуш буюрди. У қайтиб келса, Собир Бўйноқни ариқдаги сувга пишиб, обдан савалаётган экан. Зўрға ажратиб олди. Бўйноқ Собир ушлаган чумчуқни емаган эмиш. Алам қилиб итни қулоғидан ушлаб судраган экан, "ғарч" этиб қўлини тишлаб олибди. Шу-шу, бир-бирига кўзи тушди дегунча, икковининг ҳам жини қўзийди.\nБу орада Хол Бўтаевич катта ишга кўтарилиб, Собирлар шаҳарга кўчиб кетишди. Аммо, у қишлоққа онда-сонда келса ҳам Бўйноқ билан "ғижиллашмай" кетмасди.\nСобир ҳар гал фасони ғалати кийимлар кийиб келар, шаҳарда кўрганларини айтиб, ҳамманинг оғзини очириб қўярди. "Мактабимизда Бахти деган жўрам бор. Ўзи чиллакда-ю, ўнинчидагилар ҳам эгилиб салом беради. Каратист. Қўли ойболтанинг нақ ўзи. Бир уриб, ғиштни икки бўлиб ташлайди. Шаҳар зўр-да, дунёга машҳур одамлар сен билан ёнма-ён юраверади".\nБора-бора "Собир кепти" деган гап қулоққа чалиниши билан болалар ишини ташлаб, уларникига югурадиган бўлишди. "Парпи деган оғайнимнинг зўр овчаркаси бор. Оти Ресси, — ёнбошлаволиб гап бошлайди Собир. — Қурғур бирам ақлли-е. Парпини мактаб олдида чўнқайиб пойлаб ўтиради. Парпи дарсдан чиқиши билан папкасини тишлаб олади-да, олдига тушиб уйга жўнайди. Парпига дўқ қилганларни тирқиратиб қувади. Манови Бўйноқ ҳам кучук бўптими, куйган пўстакку!" "Ресси ўргатилганда-а?". "Ўргатган. Қорда Парпини чанада катайса қилдиришини бир кўрсанг... Бу шимни киймайин девдим-а, — у гап орасида болаларни янги кийимига жалб қилади, — жуда тор, тиззани буколмайсан. Модаям жонга тегди". "Шуям модами? — афтини бужмайтиради Собир. — Бундан қоп тикиш керак". "Эшакка тўқимликкаям ярамайди". "Вўй, қишлоқилар-е". Собирнинг бирдан ранги ўзгаради.\n"Биласанларми бу қанча туради? Ҳаммангни кийимингни сотгандаям ярмига етмайди. Мактабда мен билан физоргимиздан бўлак ҳеч кимда йўқ бунақаси!" "Ҳалиги, погонли куйлагинг бор-у, оти пиконмиди, жуда чиройли эди-да, — вазиятни юмшатмоқчи бўлади Рашид, — буям яхши, фақат жуда қиммат экан". "Арзоннинг моли татимас. Одам дунёга икки марта келмайди", — Собир отасидан эшитган гапни салмоқлаб такрорлайди.\n... Рашид Бўйноқни сомонхонага қамаб, Собирнинг ёнига қайтди. У дераза ёнидаги стулда оёғини ликкиллатиб ўтирган экан. Рашид шоша-пиша ўрнини йиғиштира бошлади:\n— Бугун бормоқчи эдим, иситманг бор, мактаб қочиб кетмайди, деб энам қўймади.\nРашид кўрпани тахлаётиб Собирга қаради. Назарида дўстининг хаёли жойида эмас эди. Собирнинг қийиқ кўзлари олма-кесак терар, лаблари асабий титраётганди. Рашид кўрпани тахмонга жойлаб унинг ёнига чўкди:\n— Бунча хўмраясан? Соғайиб қолдингмиям демайсан-а? — деб гина қилган бўлди.\n— Э-э! — Собир асабий қўл силтади. Ўрнидан туриб, зарда билан деразани очаркан, Рашидга ўқрайди:\n— Бўшатишди, билдингми? Раисликдан опташлашди.\n— Оббо, шунга шунчами? — Рашид кулиб юборди. — Қайтанга яхши-ку, ғавғодан қутулибсан.\n— Гапирасан-да, — деди у норози оҳангда, — қанча меҳнатим бекор кетди. Тошпўлатга берган ёрдамим... мен бўлмасам, қолиб кетарди синфда. Кўзини бақрайтириб: "Зўравон бу, кераги йўқ бизга!" деб бақирди-я! Райим билан Назар-чи? Устимдан шикоят ёзибди. Анови латта ойимча бўлса... жойини тортиб олганимга чидолмай юрган экан, бир ваҳима қилди...\n— Бошқаларни билмадим-у, Мастура унақа — кунчимас.\n— Ёнини оляпсанми?\n— Тўғрисини айтяпман. Ўзинг ҳам анча кеккайиб кетувдинг-да.\nСобир чўғни босиб олгандай тизза бўйи сапчиб тушди.\n— Тилингдан илиндинг-а?\n— Нима деганинг бу?\n— Нега талмовсирайсан?! Дўстингдан топ, дегани шу-да, — деди Собир ўқрайиб қараганча. — Ўзингни гўлликка солмай қўяқол! Ҳаммангнинг тилинг бир. Сенинг ҳозир касаллигинг ҳам ёлғон. Биламан, отам ҳам бошқа ишга кўтарилаётганда касалман, деб жўрттага уйда ётарди. Ишни пишитиб, шерикларингни тезлаб, ўзингни панага олибсан-да!\nСобир шитоб билан ўрнидан турди-да, эшикка йўналди.\n— Нимага унақа деяпсан? Тўхта, ҳей!\nСобир супага чиқиб тўхтади.\n— Латта ойимча сенинг номзодингни кўрсатди. Дўппингни осмонга отавер! Лекин билиб қўй, менам қараб турадиганлардан эмасман! — У яна бир нима демоқчи бўлди-ю, шартта бурилиб, чиқди-кетди.\nРашид унинг орқасидан ўйчан тикилиб қолди. Собирларнинг шаҳардаги ҳовлисига боришгани ёдига тушди.\n... Собирларнинг уйи шаҳарнинг қоқ ўртасида — катта кўча ёқасида экан. Дарвозадан кирган заҳоти ҳайратдан Рашиднинг оғзи очилиб қолди: ҳовли саҳни қип-қизил гулзор, ўртада мармар ҳовузча, ҳовузчада ярим танаси сувга ботган "аждар" оғзидан сув пуркаб турибди. Уйларининг пештоқидаги нақшлари қуёш нурида товланиб, кўзни қамаштиради. Гулзор орасидаги тор йўлакчаларга асфалт ётқизилган.\nСобир циркка, отаси ҳам бир ёққа кетган экан.\nСобир кечга яқин келди. Улар кўчага ўйнагани чиқишди. Собир Рашидни Зокир, Парпи деган жўралари билан таништирди. Рашид Зокир билан Парпининг Собирга қилган хушомадини кўриб, ҳайрон қолди. Кечқурун сабабини сўраган эди, Собир: "Дўст деган шундай бўлиши керак", — деб аввалига мақтанди. Кейин "Икковиям тирноққа арзимайди, морожний оберганим, кинога оптушганим учун шунақа", — деб синиқ илжайди.\nХол Бўтаевич жуда кеч қайтди. Уни ширакайф ҳолда икки киши зўрға қўлтиғидан суяб келишди. Хол Бўтаевич Рашиднинг отасини кўргач, аввал болалардек қийқириб юборди. Сўнг гандираклаб келиб қучоқлаша кетди. Юз-кўзидан ялаб-юлқаб ўпди. Ёнидагилар ҳам меҳмон билан қучоқлашмоқчи бўлган эди, у:"Қани, марш!" — дея қўлини бигиз қилиб, дарвозани кўрсатди. Шериклари: "Хол акамиз жа очилдилар бугун. Яшасин акахонимиз!" — деганча ҳовлидан чиқиб кетишди. Рашиднинг отаси қаттиқ хижолат чекди, юзлари қизарди, қовоқлари осилди. "Бориб ухланглар", деб болаларни турғизиб юборди-да, Хол Бўтаевичга бир нималарни уқтира бошлади. Рашид то ухлагунча чорпояда отасининг босиқ овозини, Хол Бўтаевичнинг: "Сенлар мени кўролмайсанлар",, деган ўкириши-ю, Рисолат холанинг пиқ-пиқ йиғисини эшитиб ётди...\nОрада ярим йўл ўтмай, қишлоқда шов-шув тарқади: “Хол Бўтаевич қўлга тушибди. Камомад катта эмиш”.\nКўп ўтмай Собирлар қишлоққа бутунлай кўчиб келишди: шаҳардаги ҳовли-жойлари давлат ихтиёрига ўтибди. Собирнинг айтишича, ёмон одамлар отасини қаматтирмоқчи бўлишибди. Аммо дўстлари бунга йўл қўйишмабди. Отасини тумандаги икки қаватли магазинга мудир қилиб юборганлар ҳам ўшалар эмиш...\nКўчиб келишганидан кейин Хол Бўтаевич яна аввалгидан Рашидларникига тез-тез келадиган бўлди. Рашид бўлса... Собирга, қиёматлик жўрасига тушунолмай қолди. Унинг гердайиши, ҳадеб ўзини кўз-кўз қилиши Рашидни ҳайрон қолдирди. Собир Назарга бир даста дафтар, расмқалам деса томдан ташлайдиган Райимга яп-янги фломастер бериб, икковиниям чизган чизиғидан чиқмайдиган қилди. Кейин учовлон Алини қўрқитиб, униям ўзларига қўшиб олишди. Айниқса, бир воқеадан кейин Рашиднинг кўнгли дўстидан бутунлай совиди Ўшанда... эсласа, ҳалиям уятдан юзи қизиб кетади. Собир Мастурадан гап очди:\n— Мастураларинг ғирт латта-я! Тағин синфкоммиш. Бўшатиш керак уни.\n— Биринчидан, қиз бола, иккинчидан, қачон қарасанг, касал... Синфком деган қаттиққўл, сўзини ўтказадиган бўлса! Агар мен...\nРашид бу гапдан қип-қизариб кетди.\n— Ёки сен қаршимисан? — хавотирли илжайди Собир.\n— Бу бошқа гап, — қўлини бир-бирига ишқади у. — Эртага бир қўллаб юборасан-да, оғайни. Икки оғиз мақтаб қўйсанг бўлди.\n— Мен, ҳалиги...\n— Яхши боласан-у, чайналишинг чатоқ, — унинг сўзини бўлди Собир. — Йигит деганнинг гапи қиличдай кескир бўлса.\n— Шу ҳам гап бўлди-ю, — деди Рашид энсаси қотиб.\nСобир баттар тутақди:\n— Шаҳарда ҳамма отамга эгилиб салом берарди. Кимсан, кўп магазинларнинг бошлиғи эди-да! Ишдан бўшади-ю, ўшалар қутурган итдай оёғидан оладиган бўлишди. Нимага? Билмайсан! Амалдан бўшадингми, сендан фойда йўқми — бир пулсан. Сен бўлсанг... — У ёқимсиз илжайди. — Майли. Шу ишни бир ёқли қилай, ўзим саводингни чиқариб қўяман. — Собир катталардай Рашиднинг елкасига қоқиб қўйди. Рашиднинг ғаши келди. "Яхши одам ўзини ўзи кўтар-кўтар қилмайди", демоқчи бўлди, лекин тили бормади.\n... Собир синфкомликка сайлангандан кейин ишлар анча жойланди, мактабда синфнинг номи тилга тушди: 1"Б"ни оталиққа олган ким? 6"А". Уруш ветеранлари билан учрашув ўтказган ким? 6"А". Энг кўп темир-терсак тўплаган-чи? 6"А".\nУнинг ташаббускорлиги ҳаммани қойил қолдирди. Ўқитувчилар синфда унга қараб гапирадиган, баъзилари "Тўғрими, Собирбек?" деб фикрини тасдиқлатиб оладиган бўлишди.\nАммо, ярим йиллик "кўтар-кўтар"дан сўнг янги синфком босар-тусарини билмай қолди. У ҳаммага лақаб қўйиб чиқди: Мастура — латта ойимча, Тошпўлат — йўрға, Назар — юмшоқ супурги, Адолат — эркак сабзи...\nСинфда бирор кечами, учрашувми ўтказилса, қўлини чўнтагидан олмайди. Ўқитувчига бўлса: "Мен айтган эдим..." деб керилади\n— Қўлингни киссангдан чиқарсанг совуқ уриб кетадими? — деди бир куни Рашид. — Бунча гердаймасанг?\nСобир икки-уч кун хўмрайиб юрди.\nМастуранинг тоби қочиб, бир ҳафта ўқишга келолмади. Собир: "Ўрнингга бошқалар навбатчилик қилди, энди беш кун синфга дежурлик қиласан!" — деб буюрди у дарсга келгач. Мастурага оғир иш қилиш мумкин бўлмаса ҳам пол ювди, деразаларни артди. Эртасига яна ётиб қолди. Ана шундан сўнг болалар Собирнинг хулқини муҳокама қилмоқчи бўлишди. "Мени муҳокама қилишга ҳаққинглар йўқ! — устун келди Собир.\nЎн-ўн беш йил аввал оддийгина "Хол чўтир" эди. Хол Бўтаевич бўлгунча минг тешикка бош суқди. Неча марта панд еди, оғзидагини олдирди. Бировнинг луқмасини тортиб олган пайтлари ҳам бўлди.\nКўп йиллик тажрибадан сўнг Хол Бўтаевич бола тарбияси ҳақида шундай хулосага келди: "Бола эркин ўссин, унга ҳадеб дакки берма, ёш ниҳол, шохи синиб, ҳар нарсадан ҳадиксировчи, қўрқоқ бўлиб қолади. Ўғил бола деган қиличдай кескир бўлиб улғайса, ҳеч ким шаштини қайтаролмайди".\nХол Бўтаевич ўғлини саройдек кенг кабинетда елкасигача креслога ботиб ўтиришини истайди. Бунинг учун неки лозим бўлса, барисини қилади. Унсин деган йўриқчи кўчиб келган пайтлари бир-икки нолиган эди: "Синглим, қўчқорчамиз шўхроқ, ўзингиз қараб турсангиз", — деб сумкачасига бир жуфт француз атирини секингина солиб қўйди.\nШу бўлди-ю, Унсиннинг уни ўчди. Синф раҳбарининг ҳам кўнглини шунга ўхшаш йўллар билан тинчитган эди. Лекин бугунгиси...\nХол Бўтаевич тепароғига ўқувчилар хонаси деб ёзилган эшикни шахд билан очди. Альбомга қоғоз ёпиштираётган Унсин "келинг", дейишга ҳам улгуролмади.\n— Ишлар тузукми, сингил? — деди Хол Бўтаевич зўраки жилмайиб, қатор стуллардан бирига ўтирар экан. — Болаларингиз Собиржонимизни хафа қилиб қўйишибди-ку!\n— Шундай бўп қолди. Синфдагилар анча тўполон кўтаришиб... — Унсин бўёқ теккан бармоғини зўр бериб қоғозга ишқай бошлади.\n— Бирор йўлини қилмапсиз-да, — ўпкаланди Хол Бўтаевич, — мисол учун олдингисидан каттароқ ишга ўтказишми...\nУнсин кўзларини пирпиратиб, Хол Бўтаевичга қаради.\n— Боланинг шахди қайтмасин дейман, сингилжон. Ўзи, шунақа ишнинг жуда ҳавосини олган, ишонсангиз, бугун туз татигани йўқ. Ўзини бир бало қилиб қўймасин, деб онасинниг жони ҳалак. Энди ўзингиз бир иложини топмасангиз бўлмайди, сингилжон. Ҳа, айтгандай, онангиз тунов куни чит сўраган эди. Эртага олдимга борсин, — Хол Бўтаевич шу гапларни айтгач, майин жилмайиб ўрнидан қўзғалди.\n— Албатта, албатта, жуда яхши бўлади, — деб юборди.\nЭрталаб синфга кириши билан болалар Рашидни ўраб олишди. "Собирнинг ўрнига сени сайлаймиз", деб шовқин-сурон кўтаришди. Рашид ғалати бўлиб кетди. Ноқулай аҳволга тушиб қолди. Собирга қараган эди, у бир оқарди-ю, энгашиб портфелини титкилашга тушди.\nДарсдан сўнг йиғилиш ўтказилди. Қаршилик қилгани билан фойдаси бўлмади. Рашид ўзи истамаган ҳолда Собирнинг ўрнини эгаллади. Мажлис тугаши билан Собир эшикни қарсиллатиб ёпиб, чиқиб кетди. Рашид орқасидан югурди. Катта йўлда етиб олди.\n— Собир! Собир!\nСобир таққа тўхтаб, кескин бурилди, бир қадам босди-ю, товони тагида бир нарса портлаб кетадигандай: "Яқинлашма! — дея ўшқирди. — Ўл-а, аҳволинг шу экан-ку, демоқчимидинг?!"\nРашид унинг гапини баралла эшитиб турган бўлса ҳам, худди туш кўраётгандек, гаранг эди:\n— Нима деяпсан, жўра?..\n— Тупурдим сендай жўрага! — заҳрини сочди Собир ва ортига шарт ўгирилиб, тез-тез юриб кетди. Рашид турган жойида узоқ серрайиб қолди.\nБўшагандан буён бегонасираб юрган Собир катта танаффусда синфга булутдай бостириб кирди. Доска ёнида тўхтаб, баланд тепадан теваракни томоша қилаётгандай, синфдагиларга писанд қилмай кўз югуртирди. Сўнг чап қўлини шими чўнтагидан олмай, Рашиднинг ёнига келди, сирли илжайди, елкасига қоқди.\nБунинг сабаби синф йиғилишида маълум бўлди: Собир мактаб ўқувчилар бошқаруви котиби этиб тайинланди.\nШу кундан бошлаб синфдошлари яна Собирни таниёлмай қолишди: худди илгаригидек шиддаткор, куюнчак. Бир қарасанг, мажлис ўтказган, бир қарасанг, қуёнхона навбатчиларига маслаҳат берган, бир қарасанг, тўполончиларни койиган...\nСобир синф йиғилишларида Рашидни сиқувга олар, ҳар хил баҳоналар билан кўпчиликнинг олдида уни ера уришга интиларди.\nБугун Собир яна Рашидга заҳрини сочди.\nМактаб боғида ўтказилган ҳашарда икки киши қатнашмагани учун уни ўрнидан турғазди.\n— Хўш, буни қандай тушуниш керак, ўртоқ Нишонов?\n— Ўзинг биласан, ўуломнинг тиши...\n— Мен билмайман! — Собир столга гурсиллатиб бир мушт туширди. — Тиш эмиш... Меҳнат байрами куниям тиш оғрийдими? — У узун стол теварагида бошини қуйи солиб ўтирганларга бир қараб олиб, давом этди. — Синфда тартиб-интизомни бўшаштириб юборгани учун Нишоновга ҳайфсан берилишини талаб қиламан, — деб ўнг қўлини кўтарди. Ўтирганлар ерга қараган кўйи бирин-кетин қўл кўтаришди. Рашиднинг бўғзига муштдай бир нарса тиқилди.\nЙиғилиш тугагач, Рашид уйига хомуш қайтди. Кўнгли ғаш эди. Собирнинг такаббурона башараси кўз олдидан кетмасди.\nТўсатдан Бўйноқнинг ғазабнок вовиллаши эшитилди. Рашиднинг хаёлига "лоп" этиб Собир тушди. "Бўйноқ ундан бошқани бунчалик "иззат-икром" билан қарши олмайди..." Адашмабди. Собир яқинда олган "Урал" велосипеди билан ўзини тўсиб, деворга қапишиб турибди. Бир қўлида чиллаксопдай насос. Бўйноқ дарвоза олдида: "Ўлдирсанг ҳам қимирламайман", дегандай олдинги оёқларини узатиб, чўзилиб олган. Рашид ити билан Собирнинг ўртасида тўхтади.\n— Шу арзандангдан қутулмадим, қутулмадим-да! — деди Собир насосни жойига қўя туриб. — Йўқот бунингни! Одамга тикка сапчийди-я?!\nРашид чурқ этмади. Мажлисдаги гаплар яна нашъа қилди. "Ҳеч нарса бўлмагандай шанғиллайди-я!"\n— Сирканг сув кўтармас экан-ку, — илжайди Собир велосипедининг ялтироқ қўнғироғини жиринглатиб қўяркан. — Бошқаларга ибрат бўлсин дедим-да. Сен — ўзимникисан. Менга қараб кўп ўқраяверма, бир-икки кун ўтсин, ўзим ўчириб ташлмайман.\n"Шайтон-ей, ҳамманинг олдида ерга уриб, қулоғимга узр айтмоқчи", деб ўйлади Рашид. Сўнг боядан бери товонига ботаётган тошни зарб билан тепган эди, велосипеднинг қанотига чирсиллаб тегди.\nСобирнинг авзойи бирдан ўзгарди.\n— Ҳали шунақами? — У велосипедини даст кўтариб, орқага бурди. — Мен ялинармишман-у, бу кишим ноз қилармишлар. Энди ўзингдан кўр! — Собир шундай деди-ю, велосипедига сакраб миниб, ғизиллатиб ҳайдаб кетди. Бўйноқ Собирнинг орқасидан талпинган эди, Рашид итнинг бўйнидан қучоқлаб, қулоғига ниманидир оҳиста шивирлади.\nБўйноқ бу гапдан севингандай, думини ликиллатиб Рашиднинг оёғига суйкалди...


Ўзбекистон бозорларидаги озиқ-овқат маҳсулотларининг нархлари\nМуаллиф Агроном 16.04.2019\nЎзбекистон истеъмолчилар ҳуқуқларини ҳимоя қилиш жамиятлари федерацияси мамлакат бозорларидаги нарх-наволарни ўрганишни давом этади. Мамлакат бозорларидаги озиқ-овқат, ноозиқ овқат ва қишлоқ хўжалиги маҳсулотларининг 2019 йил 14 апрель ҳолатидаги нархлари ўрганилди.\nМол гўшти — 28 000 сўмдан 40 000 сўмгача;\nЭнг арзон нархлар бу ҳафтада Қорақалпоғистон Республикаси Нукус шаҳар Марказий деҳқон бозорида, Фарҳод бозори (Тошкент шаҳри), Чорсу деҳқон бозори (Тошкент шаҳри), Юнусобод деҳқон бозори (Тошкент шаҳри)да кузатилди. 1 килограмм мол гўштининг нархи 28000 сўмдан 40000 сўмгача сотилмоқда. Энг қиммат Андижон вилояти Янги шаҳар деҳқон бозорида, Урганч шаҳар Марказий деҳқон бозори – 38000–40000 сўм.\nҚўй гўшти — 28 000 сўмдан 45 000 сўмгача;\nПойтахт бозорларида 1 килограмм қўй гўшти 28000–40000 минг сўмгача сотилмоқда.\nЭнг арзон нарх – Қорақалпоғистон Республикаси Нукус шаҳар Марказий деҳқон бозорида, Чорсу деҳқон бозори (Тошкент шаҳри), 1 килограмм қўй гўшти нархи 28000–40000 сўм. Энг қиммат нарх –Термиз шаҳар Марказий деҳқон бозори (Сурхондарё вилояти) 1 килограмм қўй гўшти 34 000–45000 сўм.\nТовуқ гўшти — 12 000 сўмдан 20 000 сўмгача;\nЭнг қиммат нарх Қорақалпоғистон Республикаси Нукус шаҳар Марказий деҳқон бозорида, Фарғона марказий бозорида — 18000–20000 сўм. Энг арзон нарх Бухаро шаҳар Марказий деҳқон бозорида – 12000 сўм. Пойтахт бозорларида 1 килограмм товуқ гўштини ўртача 17000 сўмдан харид қилиш мумкин.\nГуруч — 3 000 сўмдан 15 000 сўмгача;\nЎтган ҳафтадаги нархлар сақланиб қолган. Бу ҳафтада баъзи бозорларда гуруч нархи бироз қимматлашгани кузатилди. Энг қиммат нарх – Наманган шаҳри Сардоба деҳқон бозорида 6000–15000 сўм. Энг арзон Термиз шаҳар Марказий деҳқон бозори (Сурхондарё вилояти) – 3000–14000 сўм.\nЎсимлик ёғи — 8 500 сўмдан 12 500 сўмгача;\nЭнг арзон Наманган шаҳри Сардоба деҳқон бозорида, Фарғона марказий бозорида «Фарҳод» деҳқон бозори (Тошкент шаҳри) – 8500–10000 сўм. Энг қиммат нархлар Миробод деҳқон бозори ва Қўйлиқ деҳқон бозори (Тошкент шаҳри) — 12500 сўмгача\nУн — 1 500 сўмдан 4 000 сўмгача;\nУннинг нархи баъзи бозорларда арзонлашган. Энг арзон Термиз шаҳар Марказий деҳқон бозори (Сурхондарё вилояти)да – 1 килограмм 1-навли ун 1500 сўмдан 2000 сўмгача. Энг қиммат нарх нархлар – Қўйлиқ деҳқон бозори (Тошкент шаҳри)да, 2 700 – 4000 сўм.\nШакар — 4 300 сўмдан 5 500 сўмгача;\nЭнг қиммат нарх – Бухаро шаҳар Марказий деҳқон бозорида, Термиз шаҳар Марказий деҳқон бозори (Сурхондарё вилояти)да 5000—5500 сўм. Энг арзон нарх – Чорсу деҳқон бозори (Тошкент шаҳри) 4300–5200 сўм.\nТухум — 300 сўмдан 650 сўмгача;\nЭнг арзон нарх Қўйлиқ деҳқон бозори (Тошкент шаҳри)да – 300 сўмдан 550 сўмгача. Энг қиммат Фарҳод деҳқон бозори (Тошкент шаҳри)да 650 сўмгача.\nКартошка — 1 100 сўмдан 3 000 сўмгача;\nКартошканинг нархи баъзи бозорларда арзонлашган. Энг арзон нарх – Чорсу деҳқон бозори (Тошкент шаҳри) 1100 сўмдан 2500 сўмгача. Энг қиммат нарх — Миробод деҳқон бозори (Тошкент шаҳри)да бозорида 1 килограмм картошка 3000 сўмгача.\nПомидор — 5000 сўмдан 17 000 сўмгача;\nЭнг арзон нарх – Чорсу деҳқон бозори (Тошкент шаҳри) 5000 сўмдан 10 000 сўмгача. Энг қиммат нарх – Бухаро шаҳар Марказий деҳқон бозорида, Наманган шаҳри Сардоба деҳқон бозори 5000 – 17000 сўмгача.\nЎзбекистон бозорларидаги озиқ-овқат маҳсулотлари нархлари\nЎзбекистонда гўшт ва бошқа турдаги озиқ-овқат маҳсулотлари қимматлашди


Пойтахнинг қаерида яшаш афзалроқ: эски шаҳарнинг ўзига хос бўлган ... - UzNews.uz\n9 марта, 15:02 227 0\nПойтахнинг қаерида яшаш афзалроқ: эски шаҳарнинг ўзига хос бўлган бетакрор Sagʻbon турар жой мажмуаси\nSagʻbon турар жой мажмуаси — бу диққатга сазовор тарихий-меъморий масканлар, замонавийлик ва қулайлик стандартларининг ўзига хос қоришмасидир. Мажмуанинг биринчи қаватида мактабгача таълим муассасаси бўлиши алоҳида эътирофга лойиқ.\nИнсон ўз шахсий истакларидан келиб чиққан ҳолда хонадон танлайди. Кимдир марказда — турли савдо нуқталари ва ресторанлар қуршовида яшашни орзу қилса, бошқалар мактаб, боғча ва тиббий муассасалар жойлашган «оилавий» ҳудудларга яқинроқ жойларни маъқул кўришади. Sagʻbon - комфорт тоифадаги хонадонларга эга ноёб турар жой мажмуаси. Бу Тошкент шаҳрининг тарихий қисмида яшаш истагида бўлганлар учун ажойиб имкониятдир.\nҚаерда истиқомат қиласиз\nSagʻbon турар жой мажмуаси пойтахтнинг Олмазор туманида Кичик ҳалқа йўли ва Қорасарой кўчалари кесишган ҳудудга яқин жойда барпо қилинмоқда. Мазкур ҳудудда 3 та метро бекати («Ғафур Ғулом», «Чорсу» ва «Тинчлик») ва 9 та жамоат транспорти йўналишлари мавжуд.\nМажмуанинг тўққиз қаватли иккита биноси фасади долчин ва сутли қаҳва рангларида бўлиб, чор атрофи ободонлаштириб кўкаламзорлаштирилади. Golden House қурилиш ишлари тугатилиши биланоқ ўстирилган тайёр дарахт ва буталарни экишни бошлайди.\nҚаерда сайр қиласиз?\nТошкентга ташриф буюрувчи сайёҳлар албатта гўзал манзарали Эски шаҳарни томоша қилишга келишади, сиз эса ушбу тарихий масканнинг қоқ “юраги”да яшайсиз. Фарзандларингиз ўз она юртининг ўтмиши тўғрисида дарсликлардан эмас, балки атроф-муҳит: нақшинкор Кўкалдош мадрасаси, муҳташам Ҳастимом мажмуаси ҳамда барчамиз учун маълуму машҳур Чорсу бозори орқали бохабар бўлишади. Эски шаҳардаги аксарият меъморий ёдгорликларнинг тарихи XV–XVI асрларга бориб тақалади.\nМазкур туман инфратузилмаси 6 та масжид, 8 та давлат ва 3 та хусусий мактабгача таълим муассасалари (болалар боғчалари), 7 та мактаб ва бир қанча олий ўқув юртларини қамраб олади.\nКирилл Крикунов — сотув бўлими раҳбари:\n“Эндиликда Sagʻbon турар жой мажмуасидаги хонадонларни тўловни муддатли, яъни қисмларга бўлган ҳолда амалга ошириш орқали ҳам харид қилишингиз мумкин. Энг катта эҳтиёж 9-қаватдаги хонадонларга нисбатан кузатилмоқда. Кишилар бундай уйларни улар учун белгиланган мақбул нархлар туфайли афзал кўрадилар.\nМазкур турар жой мажмуасининг хавфсизлик даражасини ҳам алоҳида таъкидлаш жоиз: ҳудуд видеокамералар томонидан назорат қилинади, хонадонлардан бирида эса тревога тугмаси билан жиҳозланган қўриқлаш пункти ўрнатилган бўлади”.\nSagʻbon турар жой мажмуасининг қўшимча афзалликлари\nМажмуа атрофида тўсиқсиз ҳаракатланиш мумкинлиги имконияти чекланган аҳоли, кексалар ва ёш болали ота-оналар учун бирмунча енгиллик яратади. Лойиҳага кўра, янги хонадонлар соҳибларига қулайлик яратиш мақсадида кириш жойлари (подъезд)га кенг эшиклар ўрнатилади ва ҳудуд атрофи яхши ёруғлик воситалари билан таъминланади, айниқса, 5-8 даражадан ошмайдиган бир томонга бир текисда қаратилган нишабли пандуслар, махсус юк кўтаргичлар, ҳатто қишнинг қировли кунларида ҳам тоймайдиган сифатли плиталар ҳам мажмуа аҳолисига жуда манзур бўлади. Шунингдек, турар жой мажмуаси томонидан автоуловлар ва велосипедлар учун тўхташ жойлари, иситиш тизимини индивидуал тартибда ёқиб, ўчириш имконини берувчи қозонхона ҳамда захира электр таъминоти тармоғи ҳам тақдим этилади.\n1. Бошқа турар жой мажмуалари тақдим эта олмайдиган манфаатли таклифлар ва имтиёзлар тўплами\nSagʻbon турар жой мажмуасининг иккинчи уйида 90 ўринга мўлжалланган мактабгача таълим муассасаси (болалар боғчаси).\nАксарият кишилар вақтнинг нечоғлик қадрли эканлигини куннинг биринчи ярмида, яъни эрталаблари кўпроқ ҳис қиладилар. Шу боис ҳам эрталаб ишга шошилаётган ота-оналар фарзандларини боғчага ва мактабга тезроқ олиб боришга ҳаракат қиладилар. Эркин графикка эга оилалар эса кўпроқ ухлаб, ҳордиқ чиқаришни орзу қиладилар. Aгар болалар боғчаси уйингизнинг биринчи қаватида жойлашган бўлса, у ҳолда болани у ерга олиб бориш атиги бир неча дақиқа талаб қилади. Сўнгра эса хоҳишингизга қараб, офисга боришингиз ёки уйга керакли бирор нима олиб, хонадонга қайтиб келишингиз мумкин. Мазкур мактабгача таълим муассасасига рўйхатдан ўтишда Sagʻbon турар жой мажмуаси аҳолиси имтиёз ва афзалликларга эга бўлади.\n2. Таъмирланган хонадонлар\nБундай хонадонларнинг афзаллиги шундаки, бу ерда доимий таъмирлаш шароитида яшашга, цемент ва сувоқ ҳидидан нафас олишга ёки перфоратор товушларидан чўчиб уйғонишга мажбур бўлмайсиз. Sagʻbon турар жой мажмуаси янги хонадонни сизга тўлиқ ва тайёр ҳолда топширади. Яъни сиз фақатгина нарсаларингизни кўчириб олиб келсангиз бас, шунинг ўзи кифоя. Golden House тақдим этадиган тўплам (пакет)дан уйнинг девор ва шифтларини юқори сифатли суваш, радиаторлар, кириш ва хоналараро эшикларни мустаҳкам қилиб ўрнатиш, ҳаммомларда барча сантехника анжомларини ўрнатиш, шунингдек, паркет ва плинтус тахталарини бир текис қилиб чиройли ётқизиш орқали шовқин ва сув ўтказмайдиган сифатли пол билан жиҳозлаш каби ишлар ўрин олган.\n3. Ошхона хонадон соҳибларига совға сифатида тақдим этилади\nЗамонавий, кўркам ва қулай ошхона гарнитури ҳар қандай хонадоннинг ажралиб турувчи асосий элементларидан бири ҳисобланади. Хонадон соҳиблари юқори ва қуйи шкафлардан ташқари сифатли электр плитаси, идиш ювиш қисми ва ҳаво тортиш ускунасини ҳам совға сифатида олишади. Шундай қилиб, сизнинг ошхонангизда овқат тайёрлаш учун зарур бўлган барча нарса муҳайёдир.\nSagʻbon турар жой мажмуасининг тарҳларини танлашингиз, хонадонлар нархлари ва муддатли тўлаш шартлари ҳақидаги ўзингиз учун керакли бўлган маълумотларни компания сайти сайт, савдо офиси ёки қуйидаги телефон рақамлари орқали олишингиз мумкин.\nSagʻbon турар жой мажмуаси савдо офиси: Олмазар тумани, Сағбон кўчаси, 10-тор кўчаси.\nМўлжал: Қорасарой кўчаси ва Кичик has ҳалқа йўли кесишмаси.\nТелефон: (+998) 78−150−11−11\n15 апреля, 09:14 935 0\n14 апреля, 11:30 908 0\n13 апреля, 16:18 638 0\n13 Апреля, Вторник 537 0\n13 Апреля, Вторник 448 0\n13 Апреля, Вторник 638 0\n22 Марта, Понедельник 4416 0\n27 Марта, Суббота 3470 0\n12 Апреля, Понедельник 3367 0\n08 Апреля, Четверг 1110 2\n29 Марта, Понедельник 1615 1\n06 Апреля, Вторник 672 1


Демократия тамойиллари учун курашган инсонлар\nЎзбекистон инсон ҳуқуқлари жамиятининг фаоллари. Самарқандлик Норбой Холжигитов ва жиззахлик раҳматли Бахтиер Ҳамроев.\nНорбой Холжигитов Ўзбекистон қамоқхоналариларидан 2011 йили 6 йиллик қамокдан кейин ногирон бўлиб қайтди. 2012 йили 4 май куни инсон ҳуқуқлари фаоли Бахтиёр Ҳамроев оғир касалликдан сўнг вафот этди. 2013 йили Бахтиёр Хамроев нозўровон усуллар билан хатарли ҳудудларда инсон ҳуқуқлари учун кураш олиб боргани учун Халқаро Front Line ташкилоти мукофотини олган эди.\nНорбой Холжигитов колхоз раиси бўлган пайти, 90-йилларда жамоа аъзоларига ер бўлиб берди. Ўзбекистонда инсон ҳуқуқлари ва демократик принциплар учун курашди. Бунинг уни 2005 йилда уюштирилган провокация орқали уни қамоққа ташлашди.\nБахтиёр Ҳамроев узоқ йиллар Ўзбекистонда инсон ҳукуқлари бузилган ҳамшаҳарларининг ҳимояси билан шуғулланди. Оғир хасталигини хеч кимга билдирмай юрди. Бу инсонларни бутун узбек халқи билса арзийди.\ndata-title="Демократия тамойиллари учун курашган инсонлар" data-description="Ўзбекистон инсон ҳуқуқлари жамиятининг фаоллари. Самарқандлик Норбой Холжигитов ва жиззахлик раҳматли Бахтиер Ҳамроев. Норбой Холжигитов Ўзбекистон қамоқхоналариларидан 2011 йили 6 ..." data-image="https://eltuz.com/wp-content/uploads/2015/10/maxresdefault.jpg" data-url="https://eltuz.com/kozqarash/816/" data-services="facebook,odnoklassniki,twitter,telegram" data-counter="ig">\n«Алвидo, Жаслиқ!» 14-қисм\nЎзбек турмасида энг узоқ қолган журналист Муҳаммад Бекжон китобининг навбатдаги бобида Жаслиқ колониясидаги ҳар шанба ўтказиладиган ҳаммом куни, маҳбусларни ...\nПахта 2016: “Ёмғир ёғса – ўхў-хўв!, Қуёш чиқса – эҳэ-ҳэй!” (видео)\nТерамиз пахта, Ётамиз захда… Қорнимиз оч, пахтадан қоч Дўхтирга Пахта… Қозонда макарон Ошқозон ҳайрон Домлалар дер: “Пахтани тер қолмасин ...


Қабристондаги чақалоқ йиғиси - 31 Мая 2016 - BEPUL MP3 KO'CHIRISH, VIDEO KLIP, FOTO SURATLAR, YANGI\nПонедельник, 2017-10-23, 11:57 AM\nГлавная » 2016 » Май » 31 » Қабристондаги чақалоқ йиғиси\nБу воқеани жиззахлик мухлисимиз Акобир Йўлошев ёзиб юборибди. Қизиқарли бўлгани боис сизга ҳам илиндик...\n"Бизникига меҳмонга келган қишлоғимиз қабристонининг қоровули гапириб берди. Эшитиб, юрагимизни қўрқув ва ваҳм босди.\n— Ҳамма билади, эсимни билганимдан буён шу қабристонга қоровулман, — деб гап бошлади бобо. — Отам шу касбни қилган, отамнинг ёнида юриб, менга мерос қолди. Кўп ажабтовур воқеаларга дуч келганмиз.\n— Арвоҳларни ҳам кўрганмисиз? — сўради қизиқсиниб акам.\n— "Арвоҳ — ҳозир”, деган гап бор. Қай бир оиланинг бошига ғам, қайғу соя солса, албатта нимадир бўлган. Уларни ҳозир биттама-битта эсласам, бирига ишонасиз, бирига йўқ. Битта сира эсимдан чиқмайдигани бор, шуни айта қолай. Унда раҳматли отам ҳам ҳаёт эди. Қоровулхонада ётиб қолишимга изн бермасди. Онам ва укаларимнинг ёнига қайтариб юборарди. Бир куни отамга овқатини келтириб берганимдан сўнг, атай қоровулхонанинг бурчагига чўзилдим.\n— Ётма болам. Уйқунг келиб қолади. Уйга бор, бир йўла уйда ухлайсан, — ҳар боимгидек эътироз билдирди отам. — Тур, турақол. Ўзим сени дарвозадан чиқариб юбораман...\n— Кетишга қўрқмайсанми? Қўрқсанг, қол.\n— Онамга нима деймиз? — дедим мен отамнинг ёнида қолаётганимдан қувониб.\n— Ўтган-кетгандан айтиб юборамиз, — отам шундай деб кўчага аланглади.\nЎн дақиқа ўтар-ўтмас велосипедда бир киши ўтди. Биздан икки уй нарида турадиган қўшнимиз экан. Отам дарҳол унга менинг қаровулхонада қолганимни уйдагиларга айтиб қўйишимни тайинлади.\nСўнг отам иккимиз ортга қайтдик. Отам дарҳол ўтириб тиловат қилишга тушди. Узоқ дуо ўқигач, менга юзланди:\n— Чўпон бобонинг мазаси йўқ дейишди. Шу гап чиққанидан буён бобонинг кампири ётган томонда шарпа пайдо бўлгандек. Икки марта кўзим тушди. Дуо ўқиб юбордим ҳақига. Энди тинчийди.\nОтам буларни менга сабоқ бўлсин, келажакда шундай қилсин, деб айтишини билардим. Ҳозир ўзим ҳам отамнинг йўлини тутаман. Яқинда бўлган воқеадан кейин анча ўйланиб қолдим. Сабаби, бунақасига отам ҳам дуч келмаган бўлса керак. Икки кеча қабристонда чақалоқ йиғлагандек бўлди. Аниқ-тиниқ эмас-у, бир-бир инграган, "инга”лаган овоз эшитилиб қолади. Мушукмикан, десам қиш эмас, қулоғимга чалиняптимикан, десам, бир эшитмадим. Отамга ўхшаб, дарҳол дуо ўқишга киришдим, қани тинчиса. Кўп эмас, ярим тунда бир-бир эшитилиб қолади. Охири кундузи чақалоқлар кўпроқ қўйилган томонга юриб, синчиклаб қарадим. Тоғ яқин эмасми, ярамас тулкилар битта-иккита қабрчаларни кавлабди. Дарҳол кетмон келтириб, яхшилаб бекитдим. Дуо ўқидим. Ўша куниёқ уйдаги кучугимизни олиб келдим. Овози чиқиб турса, тулки қочади-да. Шу билан овоз ҳам, шовқин ҳам тинди. Тулки кавлаганига гўдакларнинг руҳи чирқираганига амин бўлдим. Бунақа воқеалар ора-сира бўлиб туради. Шунинг учун қабристон қоровули ҳушёр бўлиши керак...”\nКатегория: HIKOYALAR / ХИКОЯЛАР | Просмотров: 708 | | Рейтинг: 0.0/0


Инсон учун дунёда соғликдан ортиқроқ бахт, саломатликдан зиёда давлат йўқ. Худо кўрсатмасин, бироз иссиғимиз чиқса ёки бошимиз оғриб, салгина шамоллаб қолсак, дунё кўзимизга тор бўлиб, қўлимиз ишга бормайди. Шундай пайтларда жонимизга оро кирадиган инсонлар албатта қўли енгил шифокорлар бўлади. Уларнинг ғамхўрлиги, жонкуярлиги сабаб, тез фурсатларда тузалиб, яна яқинларимиз даврасига қайтамиз. Касал бўлганимизда биздан бахтсиз, биздан абгор одам бўлмаганидек, соғайганимиздан кейин биздан-да мамнун одамни учратиш қийин. Ана шундай, соғлик инсоннинг бахти, бойлиги, хотиржамлиги, омади ҳисобланади. Бизнинг саломатлигимиз йўлида жон куйдириб меҳнат қиладиган, керак бўлса уйини, ўзини, оиласию яқинларини унутиб кечаю кундуз бошимизда парвона бўладиган шифокорларнинг меҳнатини ҳамиша ҳам қадрлаймизми? Уларнинг борлигига ҳамиша ҳам шукр қиламизми? Шифокорларимизни нг меҳнати, машаққати ҳаётимизда нечоғли аҳамиятли эканини ўз вақтида тушуниб, уларнинг заҳматларига яраша муносиб эътибор кўрсата оламизми? Умуман олганда шифокорга “қўл ҳақи” тутқазиш нечоғли тўғри? Бугунги мулоҳазалар шу ҳақида.\nЯқинда иш юзасидан Республика Онкология Илмий Маркази клиникасида бўлдим. Тўғриси, у ердаги беморларни кўриб юрагингиз увишади. Айримлари умрининг охирги дамларини яшаётганини ҳис қилиб туради. Яратган ҳеч бир бандасини шу жойда ётгулик қилмасин, дейсиз беихтиёр. Шифокорларга, ҳамшираю фаррошларга разм солсангиз, чеҳрасидаги очиқлик, меҳр-муҳаббатдан юрагингиз энтикади. Ҳар бир беморга худди ёш болани парваришлагандек астойдил меҳр билан қарашади. Меҳнатида миннат, меҳрида сохталик сезилмайди.\n— Бу ернинг дўхтирлари меҳрдан яралганми, дейман, опа,- дейди биз билан суҳбатда клиникада даволанаётган ёшгина келинчак. – Жойи келганда танамиздан чиқаётган фасодга ўзимиз ҳам тоқат билан қараёлмаймиз. Ҳамширалар, фаррошлар эса сира ҳам иддао қилишмайди. Кўнглимизга қарашади, муолажалар пайтида худди ўзининг жони оғриётгандек мулойимлик билан ҳаракат қилишади. Шундай шифокорларнинг борига шукр….\nТўғри, ҳақиқатдан ҳам шифокорларнинг борига шукр. Уларсиз ҳаётни тасаввур этишнинг ўзи даҳшат. Аммо, азизлар, одам боласининг табиати қизиқ. Жони оғриб турганида боридан, мол-дунёсидан кечишга тайёр бўлади-ю, тузалиб, озорлар ортда қолгач, барини унутиб юборади. Кейин шифокорга қанча бергани, ҳамширага кўп кетганию, фаррошнинг хизмат ҳақи меъёрдан ошганини таҳлил қила бошлайди. Тўғри, аввало шифокору ҳамшираларга давлат ойлик маош тайинлаб қўйибди, улар сизу бизнинг мурувватимизга муҳтож эмаслар. Лекин барака топгур, “қўл ҳақи” деган гап бор. Яъники, халқимиз ўзига хизмат қилган кишини албатта рози қилишни, озгина чойчақа билан бўлса ҳам “қўл ҳақи”ни адо этишни таъкидлайди. Ўйлашимизча, бизга қараган, вужудимизга ёпишган дарддан халос бўлишимизга сабабчи бўлган шифокорларга кўнгилдан чиқариб “қўл ҳақи” беришимиз номақбул иш эмас. Бу ҳақида ҳамшаҳримиз\nДилфуза Авлиёқулова шундай дейдилар:\n— Тўғри гапни гапирдингиз. Баъзида баданимизга чиққан яра-чақага ўзимиз қарашга жирканамиз. Лекин шифокорлар, ҳамширалар ҳеч ирганмай дардимизга малҳам бўлишади, меҳр кўрсатишади. Униси ҳам майли, шундай шифокорлар борки, баъзан ўз болангдан кўрмаган меҳр-мурруват, яхшиликни кўрсатади. Бундан анча йиллар аввал касалхонада кекса ёшли бир онахон билан бир хонада ётиб даволангандим. Билишимча, онахоннинг икки ўғил, бир қизлари бор эди. Қизлари узоқроқ туманга келин бўлган, ёш болали, ҳам давлат ишида ишлар экан. Холанинг айтишларича ўғиллари ҳам тузук жойларда ишлайдиган, жамоасида обрў-эътиборга эга одамлар экан. Лекин бир ойдан зиёд вақт мобайнида мен ўша онахон билан бирга ётиб даволанган бўлсам, бирор марта ўғиллари ё келинлари келиб хабар олганини кўрмадим. Фақат узоққа келин бўлган қизлари ва куёвлари хабар олишарди, холос. Айтмоқчи бўлганим, даволовчи дўхтиримиз онахонни жуда яхши кўрарди. Худди ўз онасидек, “онажон” деб мурожаат қиларди. Ҳатто онахонга уйидан иссиқ овқат олиб келган пайтлари ҳам бўлган. Ўз фарзандинг кўрсатмаган мурувватни, меҳр ва ғамхўрликни кўрсата олган шифокорга албатта “қўл ҳақи” бериш керак, деб ўйлайман. Аммо бу ҳақ кўнгилдан чиқарилган, кишининг ўз ихтиёри билан аталган бўлиши лозим.\nАзиз муштарий, бугун айтмоқчи бўлганларимиз, кафтдеккина мақолачада келтирганларимиз шифокорларга пора беришни тарғиб этиш ёхуд уларни беморлардан пул сўрашга даъват қилиш учун иншо этилмади. Бу шунчаки инсонийлик юзасидан кўнглимиздан кечган ўйлар эди. Бундоқ олганда, шифокору ҳамшираларнинг бемор берган уч-тўрт сўм пулга куни қолган эмас. Демоқчи бўлганимиз уларнинг меҳнатлари, заҳматларини озгина бўлса ҳам эътиборга олиб, тақдирлашнинг ёмон томони йўқ, бизнингча. Балки бу борада сизнинг фикрларингиз бошқачадир? Нима деб ўйлайсиз, шифокорга “қўл ҳақи” бериш керакми? Албатта, қуйида фикрингизни ёзиб қолдирасиз деган умиддамиз.\nУмида Адизова «diydoraziz.uz» архивидан\nТеглар: таъкидлайди қилмасин кейин кечаю боридан ўғиллари


Болливуд юлдузларининг хориждаги нуфузли олийгоҳларда актёрлик маҳоратини ўрганаётган фарзандлари (фото) - Daryo\n14:46, 16.09.2020 54150\nБолливуд юлдузларининг хориждаги нуфузли олийгоҳларда актёрлик маҳоратини ўрганаётган фарзандлари (фото)\nҲинд кинофильмларидаги эсда қоларли роллари билан машҳур бўлган аксари шоу-бизнес вакилларининг фарзанди ҳам ота-онаси сингари киносаноатда фаолиятини давом эттиришни истайди. Қуйида Болливуд юлдузларининг актёр бўлиш учун хорижда таҳсил оладиган фарзандлари ҳақида маълумот бериб ўтамиз.\nКуши Капур — Шридевининг қизи\nШридевининг тўнғич қизи Жанви аллақачон Болливудда бир қанча роллар ижро қилишга улгурган. Бони Капур ва Шридевининг кичик қизи эса Нью-Йорк кино институтида актёрлик маҳоратидан таълим олади. Яқин орада ҳинд фильмларида суратга тушиш эҳтимоли бўлган Куши кейинчалик Голливудда ҳам суратга тушса не ажаб.\nАрян Хан — Шохруҳ Хоннинг ўғли\nБолливуд юлдузи Шохруҳ Хоннинг катта ўғли Жанубий Калифорния университетда кинемотографияни ўрганади. Аряннинг ҳам Болливуддаги дебюти кутилишига қарамасдан унинг ўзи актёрлик эмас, суратга олишга қизиқади.\nНавя Навели Нанда — Амитабҳ Баччаннинг невараси\nАмитабҳ Баччаннинг невараси Британияда мактабни тамомлаганидан кейин Нью-Йоркдаги Фордҳам университетига қабул қилинган. Аммо ҳали унинг Болливудда суратга тушиш учун Ҳиндистонга қайтиш-қайтмаслиги аниқ эмас.\nАлавия Жаффри — Жавед Жаффрининг қизи\nЖавед Жаффрининг қизи Алавия Жаффри ижтимоий тармоқларда юлдузлар фарзандлари орасида машҳур саналади. У ўзининг ташқи кўриниши ва ўзига хос кийиниш услуби билан маълум бўлган Алавия Нью-Йоркдаги Мода технология институтида ўқийди. У ҳам акаси Мизаан сингари Болливудда суратга тушиши мумкин.\nИброҳим Али Хон — Саиф Али Хоннинг ўғли\nСара Али Хон Колумбия университетини тамомлаганидан кейин Ҳиндистонга қайтган, Иброҳим эса Лондонда ўқийди. Ўз карьераси ҳақидаги режалар ҳақида гапиришни ёқтирмайдиган Иброҳимнинг отаси Саиф Али Хон ва онаси Амрита Сингх изидан кетиш эҳтимоли йўқ эмас.\nСухан Хон — Шохруҳ Хоннинг қизи\nНью-Йорк университетида актёрлик маҳоратидан таълим оладиган Сухана аллақачон Нью-Йорк театрида роль ижро қилишни бошлаган. Отаси сингари Болливудда суратга тушиши аниқ бўлган қизнинг дебют роли қачонлиги номаълум.\nНиса Девган — Кажолнинг қизи\nКажол ва Аджай Девганнинг қизи Ниса Сингапурдаги United World College of South East Asia коллежида ўқийди. ОАВ бир неча марта у ҳам ота-онаси сингари Болливудда карьера қилишни исташи ҳақида ёзган.\nЯшвардхон Ахужа — Говинданинг ўғли\nЯшвардхон Ахужа Лондондаги Met Film School’да актёрлик маҳоратидан дарс олади. Унинг ҳам отаси изидан кетиш истаги бор.\nАлия Кашяп — Анурага Кашяпа\nМашҳур режиссёр Анурага Кашяпнинг қизи Жанубий Калифорниянинг Chapman университетида ўқийди ва ўқишни тамомлаши билан Болливудда суратга тушади.\nДишани Чакраборти — Митхун Чакрабортининг қизи\nМитхун Чакрабортининг қизи Нью-Йорк киноакадемиясида таҳсил олади. Актриса бўлиши аниқ бўлган Дишанинг дебюти Болливуд ёки Голливудда бўлиши мавҳум.\nАхан Шетти — Сунил Шеттининг ўғли\nАхан АҚШ университетида актёрлик маҳорати ва кино ишлаб чиқариш курсида ўқийди. У аллақачон ўзининг «RX 100» фильмини суратга олиш ишларини бошлаб юборган.\nФото: Болливуд юлдузлари фарзандлари билан айни ёшда қандай кўринишга эга бўлган?\nБолливуд юлдузларининг уларнинг изидан боришни истамаган фарзандлари (фото)\n21:08 Бугун 549\nОзарбайжонда Тоғли Қорабоғдаги урушни тўхтатиш бўйича келишувлар бошланган кун — Ғалаба куни этиб белгиланди\n20:59 Бугун 2374\nЕкатеринбургда содир бўлган ЙТҲда икки ўзбекистонлик вафот этди\n20:47 Бугун 5116\nАҚШдаги порт яқинида ағдарилиб кетган кемани ичидаги машиналари билан улкан арра ёрдамида арралаш бошланди (фото)\n20:41 Бугун 5523\nҲабиб Нурмагомедов қайси ҳолатда UFC’га қайтади? Унинг ўзи жавоб берди\n21:59, 01.12.2020 91319\n17:09, 30.11.2020 88109\n16:16, 01.12.2020 74874\n17:27, 01.12.2020 68860


Туркия парламенти Сурия ва Ироқда ҳарбий операциялар ўтказишга рухсатни узайтирди\n23:43 / 23.09.2017\nТуркия парламенти 23 сентябрда ўтган навбатдан ташқари йиғилишда Туркия қуролли кучларини Ироқ ва Сурияда қўллашга рухсатни яна бир йилга чўзди. Ушбу йиғилиш Ироқ Курдистонида 25 сентябрга белгиланган мустақиллик референдуми ўтказилиши олдидан чақирилди.\nИроқ Курдистони мухтор вилояти раҳбарияти Ироқнинг марказий ҳукумати фикрини инобатга олмай, 25 сентябрда Ироқдан мустақил бўлиш бўйича референдум ўтказилишини белгилади. Бағдодда референдум ноқонуний деб ҳисобланмоқда, унинг ўтказилишига парламент овоз берган.\nТуркияда қонун лойиҳасини парламентдаги 3 та партия вакиллари қўллаб-қувватлашган. Унга курдларни қўллаб-қувватловчи Халқ демократиялари партияси қарши чиқди.\nТуркия парламенти 2014 йил октябрда миллий қуролли кучларни хорижда қўллаш ва мамлакат ҳудудида хорижий қўшинлар жойлашувига рухсат берганди. Ушбу рухсат бир йил амал қилган. Сўнгра бу рухсат 13 ойга узайтирилганди.\nТуркия Ироқ Сурия ҳарбий операция


ИнтерФУТБОЛ :: MLS сеҳрига ошуфта қалблар ёхуд океан ортига йўл олган юлдузлар (фотогалерея)\nMLS сеҳрига ошуфта қалблар ёхуд океан ортига йўл олган юлдузлар (фотогалерея)\nМағрур Златан Ибрагимовичга яна бир бора тасанно! Яқиндагина «Лос-Анжелес Гэлэкси» сафига қўшилган ва ўзини оч шерга қиёслаган швед ҳужумчиси жамоа сафидаги илк ўйинидаёқ ажиб гол уриб, бежиз шундай демаганини амалда исботлади.\nУмуман, новча футболчи MLSдаги машҳурларнинг каттагина гуруҳини тўлдирди. Мана, қуйидаги фотожамланма айни пайт тобора ривожланиб бораётган лигада қандай юлдузлар тўп суришаётганига оддий далил.\nҚаранг, топ-8 шаклидаги элит рўйхатга киритилган ҳар бир футболчи дунё миқёсида танилган ва кўпчиликка таниш...\nБошланиши чакки эмас\nЗлатан Ибрагимович «Лос-Анжелес Гэлэкси» таркибидаги илк ўйиндаёқ ишга тушди. Яъни швед голеадори дебютини «дубль» билан безади. Эътиборлиси, «Гэлэкси» аввалига 0:3 ҳисобида ортда бораётганди.\nЗлатан 77-дақиқада ҳисобни тенглаштирди ва охирги лаҳзаларда ғалабани янги жамоаси томон буриб юборди - 4:3. Муҳими, Ибранинг голларидан бири чинакам шедевр бўлди - чиройли зарба йўллаш айнан унга хос.\n1. Эшли КОУЛ (37 ёш) - «Лос-Анжелес Гэлэкси»\nАнглиялик юлдуз АҚШ футболига 2016 йили юзланган эди. У ҳозирда хотиржам ҳолда тўп сурганча сармоя тўпламоқда. Инглизлар ҳам «Челси» ва «Арсенал»нинг собиқ «қаноти»ни ҳали унутишмади.\nҲарқалай, Коулни яқинда охирги 25 мавсум юзасидан тузилган АПЛ рамзий терма жамоасига киритишди. Айтганча, Эшлининг ўзи ҳам Лондонни қўмсай бошлаган кўринади - шу ой бошида тез орада ортга қайтиши ҳақида сўз очди.\nҚизиқ, у қайси мақомда қайтаркин?\n2. Жованни ДОС САНТОС (28 ёш) - «Лос-Анжелес Гэлэкси»\nАка-ука Дос Сантосларда суперюлдузга айланиш имконияти етарли эди. Зеро, ҳар иккиси барчасини буюк «Барселона»да бошлади. Хусусан, Жованни мавсум-2007|2008даёқ каталонияликлар асосий таркибида 28 марта майдонга тушди, бироқ ёш юлдузча шу орада «Тоттенхэм» таклифига «учиб», ўзини «қаҳри қаттиқ» АПЛга рўбарў қилди.\nАнглияда Роман Павлюченко билан бирга ўйнаган тўнғич Дос Сантос ҳарчанд уринмасин, айтарли каромат кўрсатолмади. Кейин Европанинг бир қатор ўртамиёна клубларида қайта бош кўтаришга ҳаракат қилдию, бунинг уддасидан чиқолмади.\nХуллас, юзидаги табассуми билан Роналдиньони эслатиб юборадиган йигит 4 мавсумдан буён АҚШда ризқ термоқда.\n3. Хонатан ДОС САНТОС (27 ёш) - «Лос-Анжелес Гэлэкси»\nХонатаннинг футболча тақдири худди акасиникидек. «Барселона»нинг бир неча ўйинида иштирок этган йигитча яхшиликдан яхшилик қидириб, «Вильярреал»га йўл олди ва маълум муддат яна акаси ёнида тўп сурди.\nБироқ Примеродаги 100 ўйин ҳам унга суперклуб учун трамплин бўлгани йўқ. Қисқаси, таклиф кутишга сабри чидамаган Хонатан океан ортига парвозни пайсалга солмади.\nЗеро, Лос-Анжелес клуби унга бинойидек маош ваъда қилганди. Ҳа, MLS савияси унча баланд эмас, аммо Хонатан яна акаси билан бирга.\n4. Маркос УРЕНЬЯ (28 ёш) - «Лос-Анжелес»\nКоста-Рика футболи вакили айниқса, россиялик мухлисларни чинакамига ҳайратлантиргани рост. Ахир бир неча йил «Кубан»да сокингина тўп сурган ва Россия премьер-лигасида ҳаттоки, голлари ҳисобини очолмаган Уренья ЖЧ-2014 кашфиётларидан бирига айланди.\nКоста-Рика термасининг 1|4 финалга чиқишига катта ҳисса қўшган Маркос (у жумладан, уругвайликларга қарши ўйинда гол урганди) мундиалдан кейин Данияга йўл олди.\nУ Скандинавия мамлакати чемпионатида ҳам худди Россияда бўлгани каби яққол ажралиб турмади - бир неча мавсумда атиги 5та гол. Лекин камтарона статистикаси АҚШдан таклиф олишига етарли бўлди. Уренья эндиликда кимсан Ибрагимович билан битта шаҳарда яшайди. Ҳа, унга катта статистика керак эмас...\n5. Себастьян ЖОВИНКО (31 ёш) - «Торонто»\nИталиялик митти - жаҳон футболидаги ноёб топилма. «А» сериясида деярли 10 мавсум ўйнаган Себастьян орада бироз танаффус олиб, кейин яна жонажон клуби - «Ювентус»га қайтди.\nМуҳими, иккинчи уринишида ҳам яхшигина таассурот уйғотди. Тўғри, 2 йилдан кейин Туринда илк омадсиз мавсумга йўлиқдию, дарҳол океан ортига равона бўлди.\nЎшанда ҳали 30 ёшга ҳам тўлган эмасди. Хуллас, Жовинко 2015 йилдан буён «Торонто»да. Маҳсулдорлиги эса кўпчилик ҳавасини уйғотади: ўртача ҳисобда ҳар мавсум чамаси 20та гол урмоқда.\n6. Карлос ВЕЛА (29 ёш) - «Лос-Анжелес»\nЕвропанинг бақувватгина клубида ҳеч қандай муаммосиз муносиб жой топиш иқтидорига эга бўлган яна бир футболчи. Ҳа, Вела ва Жовинкони ўзаро қиёслаганда, ўртада катта фарқ бор.\nБиринчидан, Карлос европалик эмас, иккинчидан, у топ-клубда унча кўп ўйнамаган. Умуман, Мексика вакили вақтида «Арсенал»да Андрей Аршавин билан бирга тўп сурган, аммо ёрқин нур сочолмаган.\nХуллас, АПЛда саноқли гол урган Вела кейинчалик «Реал Сосьедад» сафига қўшилиб, унинг бош юлдузига айланди. Ҳар ҳолда, Испаниядаги 6 йиллик фаолияти давомида ўз номига 69та гол ёзиб қўйди ва ҳақли равишда MLS клубидан манфаатли таклиф олди. Фақат бир томони шуки, унинг футболдаги энг яхши даври ортда қолган кўринади.\n7. Филипп СЕНДЕРОС (33 ёш) - «Хьюстон Динамо»\nШвейцариянинг XXI асрдаги энг машҳур футболчиларидан бири. Спорт формаси нуқтаи назаридан энг юқори чўққига чиққан пайти «Арсенал» фанатлари меҳрини қозонган Филипп Лондон аҳли билан хайрлашгач, «Милан»га ўтди.\nАммо Италияда фаолияти аста-секин хиралашаётгани яққол сезилди. Натижада Сендерос нисбатан камтарроқ клубларда ўйнаш билан чекланди, қолаверса, терма жамоа билан алоқани узди.\nЭнди эса сеҳрли Америкада шунчаки, ҳаёт завқини сурмоқда. Ҳар ҳолда, русларга хос ном остидаги жамоада ўз ўрнига эга ва яна бир неча йил бемалол футбол ичида қолиши мумкин.\n8. ИБСОН (34 ёш) - «Миннесота»\nСобиқ «спартакчи» Россиядан кетгач, ўзига маъқул Бразилияда ўйнади, бироқ ҳар йили бир клубдан бошқасига «сакраш»дан чарчамади. Ибсон шундан кейин яна еврофутбол ҳавосини туйиш илинжида Италиянинг «Болонья»си билан шартнома тузди.\nАммо бу уринишидан ҳеч қандай самара чиқмади - атиги 10та ўйиндан сўнг итальянлар ўртадаги келишувни бекор қилишди. Ярим ҳимоячи шу тариқа Бразилияга қайтди ва бир мавсумча ўйнаганидан кейин АҚШга юзланди.\nАйтиш жоиз, Ибсон айти вақт «Миннесота»нинг муҳим футболчиларидан бири. Айтишича, у Россиядаги фаолиятини ҳамон илиқ хотиралар билан эслайди, яқинлари эса ҳозиргача ромб шакли бор футболкани кийиб юришади.


16:41 / 06.02.2018 2360 pdf Ўқиш режими + -\n1. Сароҳатан ғийбат қилиш. Сароҳатан ғийбат қилиш деганда бирор кишининг номини очиқ айтиб, ёмон сифатларини баён қилиш тушунилади.\n2. Ҳикоятан ғийбат қилиш. Ҳикоятан ғийбат қилиш деганда кимнингдир ёмон феълларини ўхшатиб бериш тушунилади. Масалан, чўлоқ кишининг юришини ўхшатиш ёки кўр кишининг орқасидан кўзни юмиб юриш, бирор кимса соқов ёки дудуқ бўлса, гапиришда дудуқланиб унга тақлид қилиш ёхуд кўкрагини кериб юрадиган мутакаббирнинг юришини ўхшатиб бериш мақсадида кўкракни кериб юриш ва бошқалар.\nҲадис. Расулуллоҳ соллаллоҳу алайҳи васаллам: «Менга фалон-фалон нарсалар берилса ҳам бировни ўхшатиб беришни ёқтирмайман», дедилар. Бунинг маъноси шуки, у зот «Менга ҳар қанча мол-дунё берилса ҳам, бировнинг гапи ёки ишини таҳқирлаш учун ўхшатиб, унга тақлид қилиб беришни ёқтирмайман», демоқдалар.\n3. Ишора йўли билан ғийбат қилиш. Ишора йўли билан ғийбат қилишда бирор аниқ кишининг номи айтилмайди. Лекин одамлар бир неча аломатлар, белгиларга қараб, яъни ҳолат ва вазиятдан келиб чиқиб гап ким ҳақида кетаётганини англаб оладилар. Масалан: «Бугун бизнинг ёнимизга келган киши мана бундай одам», дейиш ёки: «Баъзилар ўзи илмсиз, нодон-у, лекин олим деган ном билан машҳур» ёки: «Баъзилар масжидда эътикоф ўтириб, сўнг уни бузиб юборишади» ёхуд: «Баъзилар жуда чиройли салла ва кўйлак кийиб юради, лекин яширинча зино қилади», ё бўлмаса: «Баъзилар аёлига бўйсунади, лекин ота-онасига бўйсунмайди», ёки бирор қора киши келиб кетганидан сўнг: «Баъзи одамлар жуда қора бўлади-да», ёки бир беморни кўриб келгандан сўнг: «Баъзи одамларнинг бадани жуда бадбўй бўлади-да» каби гапларни бир қарашда ноаниқ тарзда айтилгани билан эшитганлар: «Бу киши фалончи одам ҳақида гапиряпти», деб тушуниб олсалар, шуни ишора йўли билан ғийбат қилиш дейилади.\n4. Таъриз йўли билан ғийбат қилиш. Таъриз йўли билан ғийбат қилинганда ғийбатчи бир қарашда кимнингдир ҳолатини баён қилади, аслини олганда эса бошқа одамни назарда тутаётган бўлади. Эшитувчилар ҳам гапнинг ким ҳақида бораётганини англаб турган бўладилар. Масалан, бир одам ҳақида гапирилаётганда: «Мени гуноҳлардан сақлаган Аллоҳга ҳамдлар бўлсин!» деса, бу гап кўринишда ҳамду сано бўлиб кўрингани билан аслида юқорида айтилган кишининг қандайдир гуноҳ қилганини шу ерда ўтирганлар тушуниб олаверадилар. Ёки «Бомдод намозини жамоат билан ўқимаслик мунофиқлик белгисидир» деса, бу гапдан ўша ердагилар юқорида айтилган кишининг бомдод намозини жамоат билан ўқимаслигини тушунадилар.\n «Сунани Абу Довуд», 4875-ҳадис; «Сунани Термизий», 2503-ҳадис.\n16:36 / 06.02.2018 4167\n18:19 / 06.02.2018 2624\nСен Роббингга суяниб талаб қилган нарса тўхтаб қолмас. Сен ўзингга суяниб талаб қилган нарса осон бўлмас.Бу дунё ва охират талабларидан бирини қилмоқчи давоми...\n2446 21:18 / 16.12.2017\n4273 15:55 / 05.03.2018\n2633 14:23 / 04.03.2018\n1981 16:57 / 06.05.2018


Хавф мақоми - Hidoyat.uz\nАсосий саҳифа Мақолалар Хавф мақоми\nЧоп этилди Noyabr 15, 2020 Хавф мақомиda fikr bildirishni o'chirish\n“…Улар Раббиларига қўрқув ва умидворлик ила дуо қилурлар” (Сажда сураси, 16-оят).\nАбу Ҳурайра розийаллоҳу анҳудан ривоят қилинади: Набий соллаллоҳу алайҳи ва саллам: “Аллоҳдан қўрқиб йиғлаган кўз сут елинга қайтиб кирмагунча дўзахга кирмайди”, дедилар (“Рисолатул қушайрия”).\n“Хавф” сўзи луғатда “қўрқиш” маъносини англатади. Истилоҳда Аллоҳ таолодан қўрқиш, У зот ҳар дамда ташию ичини кўриб турганини билишга айтилади.\nАбулқосим Қушайрий айтади: хавф келажакка оид нарса бўлиб, ёқтирмаган нарсанинг содир бўлиши ёки яхши кўрганидан ажраб қолиш қўрқувидир.\nАллоҳ таолодан қўрқиш эса охират ёки дунё ишларида У зотнинг азобига учрашдан хавфсирашдир. Аллоҳ азза ва жалла Ўзидан қўрқишни фарз қилган. Шунингдек, хавфни имон шарти қилган. “Бас, агар мўмин бўлсангиз, улардан қўрқманглар, Мендан қўрқинглар” (Оли Имрон сураси, 175-оят).\nХавф илмнинг ҳам шартидир. “Аллоҳдан бандалари ичидан фақатгина олимларигина қўрқарлар” (Анкабут сураси, 28-оят).\nАбу Ҳафс раҳматуллоҳи алайҳ айтади: “Хавф қалбнинг чироғидир. У ила қалбда яхши ва ёмондан бирон нарса бор ёки йўқлиги кўрилади”.\nЯҳё ибн Муоз айтади: “Одам боласи фақирликдан қўрққани каби дўзахдан қўрқса, албатта, жаннатга киради”.\nАбулқосим Ҳаким: “Ким бир нарсадан қўрқса, ундан қочади. Ким Аллоҳдан қўрқса, у томон югуради”, деган.\n“Инсонларда хавф бор экан, улар тўғри йўлдадир. Қачон улардан хавф кетса, йўлдан адашурлар” (Зуннун Мисрий).\nҲотамул Асом айтади: “Ҳар бир нарсанинг зийнати бор. Ибодатнинг зийнати хавфдир. Хавфнинг аломати орзунинг камлигидир”.\nАбу Сулаймон Дороний айтади: “Хавф – қалб доим муҳтож бўладиган нарса. Агар Аллоҳ кечириб юборади, деган умид хавфдан устун келса, қалб бузилади”.\nҚуръони каримда фаришталар пайғамбарлар хавфи бундай васф қилинган:\n“Улар устиларидаги Раббларидан қўрқурлар ва ўзларига амр қилинган нарсаларни қилурлар” (Наҳл сураси, 50-оят).\n“Улар Аллоҳнинг рисолатини етказадиган, Ундангина қўрқадиган, Аллоҳдан бошқа ҳеч кимдан қўрқмайдиганлардир” (Азҳоб сураси, 39-оят).\nАнас розийаллоҳу анҳудан ривоят қилинади: Набий соллаллоҳу алайҳи ва саллам: “Огоҳ бўлинг, Аллоҳга қасамки, мен Аллоҳдан энг кўп қўрқадиганингизман, Унга энг кўп тақво қиладиганингизман”, дедилар (Имом Бухорий, Имом Муслим ва Имом Насоий ривояти).\nРивоятларда келадики, Умар розийаллоҳу анҳу кўчадан ўтаётганда ўйнаб юрган болалардан бири шеригига: “Қараб тур, ҳозир уни йиғлатаман”, деб: “Эй Умар, Аллоҳдан қўрқ”, деди. Шунда Умар ибн Хаттоб розийаллоҳу анҳу йиғлаб юборди. Ҳалиги бола: “Ана кўрдингми?” деди.\nАлбатта, Аллоҳдан қўрқиш йиғлаш дегани эмас. Хавф Аллоҳнинг шариатида маҳкам туришдир. У зотга ибодатларни адо этиш, инсонлар, ҳайвонлар бошқалар билан муомалада нафсига ёқмаса-да, шариатдан чиқмасликдир. Кимнидир йиртқич ҳайвон қувса, албатта, қочади. Ҳар қанча мажбурлашса ҳам кўнмайди. Аллоҳдан қўрққан банда ҳаромдан худди йиртқичдан қочгандек қочади. Унинг ҳамласи тишлаш, ғажиш билан тугайди. Ҳаромники эса дўзахнинг турфа азоблари билан давомий бўлади.\nСаҳл Тустарий айтади: «Тоғам бизникига келди. Кечаси намоз ўқиди. Мени кузатиб турганимни кўриб, “Эй Саҳл, ҳар куни ётишингдан олдин уч марта: “Аллоҳ мени кўриб турибди, эшитиб турибди, У мен билан бирга”, дегин, деди. Мен уни такрорлаб юрдим. Тоғам яна келганида, “Саҳл, айтганимни қиляпсанми?” деди. “Ҳа”, дедим. “Энди ўшани ўн бир мартадан айтгин”, деди. Мен унга амал қилдим ва қалбимда тароватини туйдим. Тоғам кейинги келганида унга буни айтиб бердим. Шунда у: “Эй жиян, Аллоҳ сени кўриб, эшитиб турибдими? Аллоҳ сен билан биргами?” деди. “Ҳа”, дедим. У: “Энди У зотга гуноҳ қилмагин”, деди. Саккиз ёшимда Қуръонни ёд олдим. Мана шу даражага етишимга ўша нарса сабаб бўлди».\nУламолар хоиф – хавф қилувчиларни даражаларга бўлишган:\nАвомлар даражаси. Охират азоби ва савобдан маҳрум бўлишдан қўрқувчилар авомлар даражасида бўлишади.\nХослар даражаси. Хослар Аллоҳдан узоқлашиб қолишдан қўрқувчи кишилардир.\nХослар хоси даражаси. Хавфнинг олий кўриниши бўлиб, Аллоҳнинг висолидан тўсилиб қолишдан хавфда бўлишади. Бу даража соҳиблари юқоридаги икки босқичдан ўтган, қалби жаннат ва роҳат ҳақида эмас, Аллоҳнинг жамолини кўриш илинжидаги кишилардир.\nБу сифат Аллоҳга етишмоқчи бўлган соликнинг доимий ҳолатига айланиши керак. Бир муддат қўрқиб, бир муддат эсдан чиқарса, мақом бўлмай қолади. Мақом ўша сифатда доим туришдир.\nРАСУЛУЛЛОҲ СОЛЛАЛЛОҲУ АЛАЙҲИ ВА САЛЛАМНИНГ ЖИСМОНИЙ КУЧ-ҚУВВАТЛАРИ


«Қора кунлар»ни олиб келган оққон. Наманганлик Бегзодбекка жиддий операция учун маблағ зарур\n13:50 / 14.10.2019\nОила бошлиғи бўлиш инсон гарданига кўплаб масъулиятларни юклайди. Кимдир буни тўкис адо этади, кимдир эса йўқ. Кимдир азоблар бошига тушса ҳам ўз бурчини бажараверади, кимдир оддий синовлар олдида ҳам таслим бўлади. Навбатдаги хайрия мурожаати бизга бироз ноодатий бўлиб туюлди.\nРеспублика 2-сон гематология шифохонасида даволанаётган Бегзодбек Эркинов оққон касаллиги билан хасталанган. Одатда биз билан интервьюда беморнинг онаси суҳбатлашар, оталар эса кадр ортида қоларди. Бемор отаси Дилшод Исмоилов эса фарзандининг тузалиши учун интервью беришдан қочмади.\n«Аввал ўғлимда талоқ шишиш ҳолати бўлди. Бу қон ҳужайралари бузилганидан бўлар экан. Наманганда текширтирганимизда гематолог кўриши керак дейишди. Кейин натижалар оққонни кўрсатди. Кейин дориларни олиб юрдик. Июнь ойида бурнидан қон келишни бошлади. Вақт ўтиши билан оғирлашиб кетди. Ҳозир шифокорлар илик кўчириш кераклигини айтмоқда. Россия ёки Туркияда қилинар экан. Танишлардан сўрасам, 60 минг АҚШ долларидан кўпроқ маблағ кетар экан. Тўғриси, маблағ жуда кўп кетяпти. Ҳафталаб даволанади, 1-2 кунга уйга жавоб беради. Икки курс бор, кейин илик кўчириш дейишяпти.\nҲаловат йўқ. Фикри хаёлингиз шунда бўлиб қолар экан. Аввало, Худо, лекин қараб чидолмайсиз-да. Жуда оғир. Бир курсда 20 миллион сўм кетади, агар яхши бўлса. Бўлмаса яна муолажа олиши керак. Фарзандингизни қийналганини кўриш жуда азоб экан», – дейди бемор отаси кўзидаги ёшларини тўхтата олмай.\nОғир иқтисодий ҳолат ва аянчли вазиятга тушган ушбу оила кўмакка муҳтож. Содда ва бировнинг қўлига қарамаган бу оила ёрдам сўрашдан бошқа иложи йўқ. Бу отанинг ҳолатига ҳозир ҳеч ким ҳавас қилмаса керак. У пешона тери, заҳмат чекиб топган пули қанча ҳам бўларди. Ахир, операция учун катта маблағ зарур. Бунга у бор бисотини сотса ҳам етмайди.\nДилшод Исмоилов (отаси) номига очилган пластик карточка:\nClick/PayMe: 8600 0417 6311 8305 (Агробанк)\nМижоз аризасига асосан картадан картага пул ўтказилганда: 23118000400000394001\nСбербанк: 4817 7600 8871 1696 (Бахтиёр Юнусов – беморнинг тоғаси)\nТелефон рақами: (99) 303 56 77\n13:35 / 21.02.2020\nҲиндистонда учинчи операция арафасида турган гўдак шамоллаб қолди. Унга кўмак зарур\n13:41 / 14.02.2020\nАдолат саховатпеша инсонлар кўмагига муҳтож - унинг юраги оғир хаста


ЮРТ РАВНАҚИГА КАМАРБАСТАМИЗ / ADOLAT ижтимоий-сиесий газетаси\nМамлакатимизда амалга оширилаётган ислоҳотлар ва унинг замиридаги иқтисодий ўсиш кўп жиҳатдан ишлаб чиқаришга янги технологияни жорий этиш, инновацион ривожланиш, ресурслардан самарали фойдаланиш омилларига боғлиқ.\nАйни пайтда иқтисодиётга хорижий инвестицияларни киритиш натижасида ишлаб чиқариш ва иқтисодиётнинг бошқа соҳаларида ижобий ўзгаришлар амалга оширилмоқда. Ички имкониятлардан фойдаланиб, аҳоли ўртасида хусусий тадбиркорликни ривожлантириш ҳам самарали механизмлардан бири экани аввалдан исботланган. Айниқса, оилавий касаначилик ва ҳунармандчилик халқимизнинг миллий қадриятларидан биридир. Мазкур соҳани ривожлантириш бўйича ўтган йиллар мобайнида қатор меъёрий ҳужжатлар қабул қилинди. Жумладан, Ўзбекистон Республикаси Президентининг 2017 йил 17 ноябрдаги «Ҳунармандчиликни янада ривожлантириш ва ҳунармандларни ҳар томонлама қўллаб-қувватлаш чора-тадбирлари тўғрисида»ги фармони соҳада фаолият олиб бораётганларга кенг имконият ва имтиёзлар тақдим этди. Чунончи, ушбу фармонда молия муассасалари олдига ҳунармандларга имтиёзли кредитлар бериш талаблари қўйилган.\nМазкур фармон талабларини бажариш борасида «Микрокредитбанк» АТБнинг Қорасарой филиали томонидан қатор вазифалар амалга оширилмоқда. Жумладан, молия муассасаси ўз йўналишидан келиб чиқиб, жойларда ҳунармандчиликни ривожлантириш мақсадида 557,12 миллион сўм миқдорида 7-14 фоизли кредитлар ажратган.\nТадбиркорлар томонидан кредит олишга тақдим этилаётган ҳар бир ҳужжат-лойиҳа диққат билан ўрганилиб истиқболли, деб топилган лойиҳаларга қисқа муддатда маблағлар берилмоқда.\nБанк филиали томонидан иқтисодиётнинг реал сектори, хусусан, тадбиркорлик субъектларининг лойиҳалари молиялаштирилиши натижасида юзлаб иш ўринлари яратилди. Бу, ўз навбатида, аҳоли даромадларининг ошишига хизмат қилмоқда.\nТошкент шаҳар Олмазор туманида рўйхатдан ўтган ҳунарманд Гулчеҳра Акромова филиалнинг имтиёзли кредитларидан бир неча йилдан буён фойдаланиб келаётган мижозлардан бири.\nҲунарманд чинни буюмлар ишлаб чиқариш билан шуғулланади. Унинг чинни буюмлари ишлаб чиқаришга зарур хомашё сотиб олиш учун банкка тақдим этган лойиҳаси ҳам қисқа муддатда молиялаштирилди. Яъни ҳунарманднинг мазкур лойиҳасига 40 миллион сўм миқдорида имтиёзли кредит ажратилди.\n— Банк кредитлари ҳисобидан тадбиркорлик фаолиятимни йўлга қўйдим, — дейди якка тартибдаги тадбиркор Гулчеҳра Акромова. — Энди олаётган даромадим, сифатли хизмат эвазига фаолиятимни йилдан-йилга кенгайтираяпмиз. Харидорларга манзур бўладиган, хориж маҳсулотларидан кам бўлмаган чинни буюмларини ишлаб чиқаришга ҳаракат қилаяпмиз.\nПрезидентимиз ва ҳукуматимиз томонидан оилавий тадбиркорлик билан шуғулланаётганларга кенг имтиёзлар берилмоқда. Бу, ўз навбатида, аҳоли фаровонлигининг ошишига хизмат қилаётир. Мазкур банкдан имтиёзли кредит олган ўнлаб ёш оилалар ўз даромадларини ошириб, уй-жойли бўлишиб, фарзандларининг келажагини таъминлаяпти. Қисқа қилиб айтганда, кредитлар фуқароларнинг турмуш тарзини юксалтиришга хизмат қилмоқда.\n— Банк ходимлари зарур пайтда оилавий тадбиркорлик фаолиятимизни йўлга қўйиш учун кредит берди, — дейди Шайхонтоҳур туманида рўйхатдан ўтган якка тартибдаги тадбиркор Муҳаррамхон Ҳусанова. — Анчадан буён пойабзал тикиш билан оилавий шуғулланиб келамиз. Иш фаолиятимизни қонуний тартибда йўлга қўйиб, уни кенгайтирдик. Кейинги пайтларда ҳунармандчилик фаолияти билан шуғулланаётганларга имтиёзли кредит ажратилаётганини билиб, лойиҳамизни ушбу банк филиалига топширдик. Банк қисқа муддатда режамизни кўриб чиқиб, уни 51 миллион сўмга молиялаштирди. Ажратилган кредит эвазига зарур асбоб-ускуна ва технологияни харид қилдик. Бу пойабзал ишлаб чиқариш имкониятларини кескин оширди. Бундан ташқари, қўшимча иккита иш ўрни яратилишига замин бўлди.\nХулоса ўрнида таъкидлаш жоизки, «Микрокредитбанк» АТБнинг Қорасарой филиали жамоаси ўз мижозлари ҳамда аҳолининг кенг қатламига малакали ва тезкор хизмат кўрсатиб, юрт равнақига камарбаста бўлиб келмоқда.\nБобиржон ТУНГАТОВ тайёрлади


Саройдан чақириқ « Ўзбекистон Халқ Ҳаракати\n05 September 2016 - 5:36\nДемократик Кучлар Форумининг биринчи мажлисида тўпланган одам сони, балки, элликдан ошмасди. Аммо бу йиғилиш ҳукуматга чинакам қўрқув уйғотди. Чунки, бу анжуман нафақат «Эрк» ва «Бирлик»ни жипслаштирганди, балки Олий Кенгашдаги мухолиф гуруҳнинг етакчи шахсларини ҳам бир йўналишга солганди. Қолаверса, Форумнинг илк мажлисидан кейин унга майл билдирганлар бошқа ижтимоий гуруҳлар ичида сурат-ла кўпая ҳам бошлаганди. «Эрк» партияси қароргоҳи май ойининг бошида худди 91 – йил сайлов пайтидаги каби, балки, ундан ҳам гавжумроқ эди.\nФорумнинг Иккинчи Мажлиси 10 майга белгиланганди. Апрел ойининг охирида Саройдан телефон келди. Бугун кечқурун бир жойга кетмаяпсизми, деб сўради Президентнинг рус ёрдамчиси. Йўқ, дедим. Ислом Абдуғуниевич сизни соат олти яримда чойга таклиф қилаяпти, кутамиз, деди ёрдамчи. Кечқурун вақтида бордим. Олтинчи қаватда одам кам эди.\nҚабулхонада бир аёл кўринди ва президент доим ёнидан айирмайдиган ёрдамчиси Зелимхон ўша ерда эди. Каримов кабинетга таклиф қилмади, тўғри емакхонага бошлади. Кайфияти яхши эди.\n– Зелимхоннинг ошидан бир ейлик, – деди кулиб.\nЕмакхонада катта столда катта дастурхон ёзилганди, аммо атрофида биздан бошқа ҳеч ким йўқ эди. Сиз билан муҳим гапимиз бор, деди Президент. Дўстингиз Омон Матжонни ҳам чақирайликми?, – деб сўради. Чақиринг, муҳим гап бўлса гувоҳлик қилар, – дедим ва кулдим. Омон Матжон келди, у саройда маданият бўлимидами ишларди. Президент Зелимхонга кетишга рухсат берди, бизга Омонжон етади, сиз озодсиз, деди.\nЗиёфат тўрт ярим соат давом этди. Мен Ўзбекистон ҳақида ўйлаганларимни, ҳукуматга бўлган танқидий қарашларимни очиқ, яширмасдан ўртага тўкдим. Каримов энг аччиқ гапларни ҳам сабр билан тинглади. Бўлмаса, сизлар ҳам юкнинг бир тарафини кўтаринглар, четдан танқид қилиш осон, деди у. Сиз ҳам ҳукуматга киринг. Шу таклифни айтиш учун сизни чақиргандим. Ҳозир столимда иккита фармон ётибди, қайсинисини танласангиз ўшанга имзо чекаман. Хоҳлаган лавозимингизни олинг. Бундан ташқари партиянгиздан яна 7-8 кишини ҳукумат таркибига киритишимиз мумкин. Ўзингиз, мустақиллик бўлса бас, келишиб ватанга хизмат қиламиз дегандингиз, мана хизмат қилиш пайти келди. Сиздан битта илтимос, шу Форумнинг иккинчи мажлисини чақирманг, деди сўзининг охирида президент.\nМуддао аниқ бўлганди. Форумни тарқатиб юбориш эвазига «Эрк» партиясига ҳукуматдан бир парча ўрин таклиф қилинаётганди. Мен президентга миннатдорчилик билдирдим.\nммо Форумни ҳеч қачон тарқатмаяжагимни, қолаверса буни қилиш менинг қўлимдан келмаяжагини айтдим.\n– Аксинча, сиз Форум мажлисига келиб мухолифат олдида гапиринг. Унинг дардларини тингланг. Ватан манфаатлари учун бирга ишлаймиз, денг. Биз конструктив мухолифат бўлайлик, сиз конструктив ҳукумат бўлинг. Мухолифат билан расмий диолог қилинг.\n– Мен сиз билан диолог қилишим мумкин, телевизорга чиқайлик, майли, аммо у айтганингиз бўлмайди, – деди Каримов.\n– Агар сиз мухолифат олдида чиқиб, мамлакат масалаларини тилга олсангиз, бу биринчидан сизнинг обрўнгизни оширади, Ғарб давлатлари сизни демократ лидер сифатида таний бошлайди, инвестиция шундан кейин бўлади, ёрдам шундан кейин келади, энг муҳими, ўлкамизда мухолифат-ҳукумат ғавғоси фойдали ҳамкорликка айланади, барқарорлик мустаҳкамланади, – дедим.\nМен бу гапларни мутлақо дўстона ва самимий айтаётгандим. Каримовнинг бизга ўтказаётган тазйиқ-таъқибларини унутгандим. Кўнглимда зарра қадар кин йўқди, умумаҳволни тузатиш имкони пайдо бўлганди, бу имконни йўқотмаслик учун чирпинардим. Президентнинг хаёли бошқа ёқда эди.\n– Шу ердан икки фармоннинг биттасига қўл қўймасдан чиқиб кетмаймиз, тўғрими, Омонжон, айтинг дўстингизга!, – деди чапанилик билан у.\n– Тўғри, тўғри, – деди Омон Матжон.\n– Формунинг мажлиси чақирилди, уни тўхтатиш ҳақида гап ҳам бўлиши мумкин эмас, мени кечирасиз,- дедим.\n– Майли, Форумингизни ўзингиз биласиз, фақат менинг таклифимни шу ерда ҳал қилийлик, – деди Президент.\n– Партияларнинг бир-бири билан ҳамкорликда коалиция тузиши, ҳукуматга ўртоқ бўлиши Ғарб давлатларида нормал нарса, аммо бизда демократик система йўқлиги учун ҳамма нарса битта одам иродасига боғлиқ бўлиб қолади, бу ҳам кадрлар сиёсатида истиқрорсизлик яратади, бир баҳона топиб, ҳукуматдан қувмаслигингизга ҳеч ким кафолат беролмайди, – дедим мен, – сиз импулсив одамсиз, Ислом ака, кайфиятингиз ўзгариб туради…\n– Нима, мени… деб ўйлаяпсизми?, – деди чапаначи жаргонда Каримов.\n– Ҳеч ундай деб ўйлаётганим йўқ, – дедим мен.\n– Бўлмаса, илтимос, менинг сўзимга ишонинг, – деди суҳбатдошим.\nЗелимхоннинг оши яхши бўлган экан, аммо суҳбат қизғин бўлганидан, таом ейилмади. У пайтда чекардим, суҳбат қизиганда сигаретсиз яшай олмасдим, менинг иккита ҳамроҳим чекмасдилар, сабр билан тутун ютиб ўтиришди. Президентнинг таклифини қабул қилмасликка қатъий қарорли эдим, аммо айни пайтда бир одамнинг таклифини юзига қайтариб урмаслик ҳам керак эди. Президент бу таклифини саҳоват деб биларди. Унинг нафсониятини оғритмайдиган ўрта йўл ахтарардим.\nСоат ўн яримларда ўрнимиздан турдик. Президент столдан айланиб ёнимга келди.\n– Хўп, оғайнилар нима қилдик, бўлмаса?, – деди у ва қўлимдан тутди, – ҳали айтганим гап-гап, ҳозир шу ердан менинг кабинетимга кирамиз, фармонлардан бирини тасдиқлаймиз, бўлмаса юбормайман…\nПрезидент бироз ширакайф бўлса-да қарорида қатъий эди.\n– Менинг бир фикрим бор, – дедим унга, – бизга ҳукуматни эмас, Олий Кенгашни беринг. Мен раисликка номзодимни қўяман, сиз қаршилик қилмасангиз бўлди, биз ютиб чиқамиз. Ютиб чиқсак, уч ой раислик қилиб, кейин кетаман. Шу уч ой ичида ўзимиз истаган Конституцияни қабул қиламиз. Кўрасиз, бу ҳужжат сизга ҳам маъқул бўлади. Ҳужжат қабул қилингандан сўнг, мана, эркак сўзи, раисликдан истеъфо қиламан, яна мухолифатга қайтаман. Бизга соғлом ҳукумат ва соғлом парламент қанчалик зарур бўлса, соғлом мухолифат шу қадар зарур. Шунинг учун ҳам сизнинг ҳукуматга кириш таклифингизни қабул қилолмайман, узр. Лекин Олий Кенгашда вақтинча, умум манфаат учун фаолият кўрсатишим мумкин. Аммо бу ҳам Форумнинг тўпланиш тўпланмаслигига алоқаси бўлмаслиги керак, – дедим. Президент четга қаради. Таклиф маъқул бўлмагани кўриниб турарди.\n– Мана, сизга сўз бераман, янги йил вақтидан олдин сайлов қиламиз, сиз Олий Кенгаш раиси бўласиз, – деди президент, – аммо менинг таклифимни яхшилаб ўйланг…\n– Янаги йилгача Худо раззоқ, – дедим.\nПрезидентга дастурхони учун миннатдорчилик билдириб, хайр-маъзур қилдик. Йўлда Омон Матжондан узун-узун танқидлар эшитишга тўғри келди. Президент билан учрашувдан бир-неча кун сўнгра ҳукумат газетасида «ГКЧПдан чиққан қаҳрамон» деган мақола чоп этилди. Мақолада собиқ витсе-президент Шукрулло Мирсаидов танқид қилинарди. Унинг Демократик Кучлар Форумига нима алоқаси бор, у ГКЧПни қўллаган эди-ку, дейиларди мақолада. Яна «Форумга ГКЧП байроғи (Мирсаидов) нега керак бўлиб қолди? Собиқ витсе-президентнинг савлати керакми ёки давлати?,» дея хитоб қиларди мақола. Бу билан яқинда ташкил қилинган Форумни моддий жиҳатдан қўллаётган одамнинг витсе-президент эканини айтиб, айни пайтда «Эрк» партияси ҳам шундай қоронғу ишлар билан (маблағ) боғланган деган таассурот уйғотмоқчи бўларди.\nМақола Форумнинг иккинчи мажлисига келаётган одамларга бир огоҳлантириш эди. Бу мажлисга келганларнинг ҳаммаси Шукрулло Мирсаидовга ўхшаб матбуотда шарманда қилинади, эҳтиёт бўлинг деяётганди ҳукумат.\nАммо одамлар эҳтиёт бўлмади. Форумнинг иккинчи мажлисига аввалгидан кўра уч баравар кўп одам келди.\nУлар «Эрк» залига сиғмади, мажлисни бино орқасидаги ҳовлида ўтказдик. 1999 йилда, бу сатрларни ёзаётганда, етти ярим йил аввал ўша мажлисдан олинган суратларга боқдим. Форум Ҳайъатида Олий Кенгаш депутати, шоир Эркин Воҳидов ва шоира Гулчеҳра Нуруллаева ўтиришибди. Ёнларида қувноқ Аҳмад Аъзам…\nҲамма бир янгиланиш бўсағасида тургандай ҳис қиларди ўзини. Аммо бу янгиланиш бўсағаси эмас эди. Ҳукумат Форумнинг тўпланишига қонуний ҳеч қандай чора кўролмасди, аммо тазйиқ ўтказиш учун партия биноси яқинларида аскарий араваларда ўқ ўтмас жилет кийган ОМОНчиларни қаторлаштириб қўйганди.\nСпорт кийимини кийган олифта айғоқчилар бутун бино қаватларига кириб-чиқиб, одамнинг асабига тегаётганди. Аммо Форум мажлиси жанжал-ғавғосиз тугади. У ерда шу нутқни ўқигандим:\n«Ўзбекистондаги мухолифатнинг кейинги уч йил ичидаги тарихига назар ташласак, ажиб бир турғунликни кўрамиз. Уч йил ичида совет империяси йўқ бўлди, жумҳуриятлар мустақил давлат деб, тан олинди, собиқ Иттифоқ ҳуқудида мутлақо янги геополитик вазият вужудга келди, ГКЧПни бошдан кечирдик, биринчи марта Президентни сайладик, аммо мухолифатнинг талаблари ўзгармади.\nБиз уч йил олдин сиёсий ва иқтисодий ислоҳотлар талаб қилиб чиққан эдик, бугун ҳам худди шу талаблар билан чиқаяпмиз Биз талаб қилишдан чарчамадик, ҳукумат «ўз йўли»дан юришдан чарчамади. Биз «ҳурматли ҳукумат, ҳозир айни пайти, ислоҳотни бошланг, бундай сиёсий мўътадиллик абадий эмас, бу осойишталикдан фойдаланинг,» дея мурожаат этдик, ҳеч ким эшитмади. Ҳа, биз ҳар доим сиёсий барқарорлик ҳақида гапирдик, тепага ёқиш учун эмас, миллатимизни ўйлаб, қон тўкилмасин, дея гапирдик. Биз бу ҳақда шу қадар кўп сайрадик-ки, «барқарорлик» сўзининг сийқаси чиқиб кетди ва бу сўзни айтаётган киши ҳам, уни эшитаётган одам ҳам беихтиёр эснаб қўядиган бўлди.\nВазиятнинг породаксал томони шундаки, сиёсий барқарорликни сақлаш учун митингларни таъқиқлаб, одамларни калтаклашаяпти, сиёсий партияларни таъқиб қилиб, уларга сўз бермаяптилар ва айнан шу сабаб барқарорлик хавф остида қолмоқда. Буниў ҳукумат тушунмайдими, дея савол бермоқдалар одамлар. Яъни, барқарорликни чиппакка чиқараётганлар ҳоким ва ҳокимчалардир, асло мухолифат эмас, деган мантиқ чиқади бундан.\nАксинча, барқарорлик учун изчил курашаётган куч – мухолифатдир. Бундай феноменал ҳодисани бугун фақат Ўзбекистонда кўриш мумкин.\nБугун энди ҳеч ким сиёсий барқарорликнинг ўзигина бизни мавжуд бўҳрондан олиб чиқишига ишонмайди. Чунки, бу барқарорлик ислоҳлар учун эмас, мансаблар умрини чўзиш учун хизмат қилди, холос. Чунки, бу осойишталик халқнинг тобора қашшоқланишига, инсоний ҳақ-ҳуқуқларнинг янада шафқатсизроқ топталишига хизмат қилди.\nБу осойишталик порахўрликнинг ошкора авж олишига, жиноятчиликнинг мислсиз даражада кучайишига ниқоб бўлди, холос. Вилоятларда яшаётган одамлар ҳаётини кўрган ҳар қандай киши даҳшатга тушади. Улар нафақат қашшоқ ва юпун, балки, ҳуқуқсиз ва ҳимоясиздирлар ҳам. Нафақат қадрсиз меҳнатдан, балки, ўзининг мазмунсиз ҳаётидан ҳам чарчаганлар. Ва энг қўрқинчлиси, уларнинг йўқотадиган ҳеч нарсаси йўқ. Шу кунгача эришган барқарорлигимиз ўша одамларнинг сабр-тоқатига қурилган эди, энди бу сабр-тоқат ҳам тугаётганга ўхшайди. Худо сақласин, биз худди инқилоб бўсағасида турганга ўхшаймиз.\nСотсиологларнинг фикрича, ҳар хил инқилобларнинг сабаблари доим бир хил бўлган. Биринчи сабаб сифатида улар аҳолининг қашшоқлиги ва очлигини кўрсатадилар. Иккинчи сабаб – хусусий мулк туйғусининг йўқ қилиниши. Учунчи сабаб – ўз-ўзини ҳимоя қилиш инстинктининг ўлдирилиши. Тўртинчи сабаб – жинсий инстинктларнинг бузулиши, ахлоқий тубанликка қарши исён. Бешинчи сабаб – инсондаги эрк ва озодлик туйғуларининг қатағон қилиниши. Олтинчи сабаб – инсондаги қобилиятларнинг ўзига лойиқ жабҳа билан таъминланмаганидир.\nБу санаб ўтилган ҳолатларнинг олтитаси ҳам Ўзбекистон ижтимоий ҳаётида тобора бўртиб кўрина бошлади. Бунга мисолларни юқорида айтдим. Бу кайфиятнинг кичкина учқуни сифатида яна бир мисол келтираман. Яқинда вилоятларнинг биридан дўстимиз келди, демократик қарашдаги, зиёли одам.\nТабиати юмшоқ, ҳеч қачон бировга озор бермаган киши. Вилоятлардаги аҳвол тўғрисида қаттиқ куюниб гапирди. Сўзининг охирида «Бу раҳбарлар ҳеч қачон бизни тушунмайдилар, булар демократия деган сўзнинг устидан очиқчасига кулади ва ҳар қандай ҳур фикрни бўғиб, бундан ошкор лаззатланади. Буларнинг зўравонлигига фақат зўравонлик билан жавоб бериш мумкин. Демократия ҳақидаги сафсатани бас қилиш пайти келди, чунки, демократия бизда йўқ ва биз агар шундай юраверсак, бўлмайди ҳам. Демократия учун азият чекишга тўғри келади. Бизни калтакласалар, биз ҳам жавоб беришимиз керак. Бизни отсалар, биз ҳам қуролланишимиз шарт,» деди у. Мен, тўғриси, шошиб қолдим.\nБундай «экстремистик» фикрни ҳар кимдан кутиш мумкин эди, аммо ундан эмас. Бу фикрга шундай беозор одам келган экан, ғазабга тўлган оломон нимани ўйлайди? Бундай кайфиятда юрган одамлар сони бугун қанча? Эртага қанча бўлади? Биз мустақилликни тинч йўл билан қўлга киритганмиздан бахтли бўлган эдик. Биз ўқ узмай, қон тўкмасдан туриб байроғимизни тиклаганимиздан, ўзимизни тарихда энг омадли миллат, дея санай бошлаган эдик, чунки, ҳеч қачон ҳеч бир миллат ўз эркига биз қадар енгил эришмаган эди. Биз бу озодликка мўъжизага қараган каби боқдик. Лекин тарихда мўъжизалар бўлмайди. Буни ўша вилоятдан келган аламзада дўстимнинг аччиқ иқроридан туйдим.\nБиз рус империяси қуллигидан озод бўлдик, энди ўз ичимиздаги қулликдан озод бўлишимиз керак. Эҳтимол, бу қулликдан қутилиш бошқа халқ зулмидан қутулишдан ҳам оғирроқ бўлар. Тасаввур қилинг, биз, миллиятчи демократлар, бир йил олдин Иттифоқдан чиқишни очиқ тарғиб этдик, ГКЧПга қарши қатъий муносабатимизни айтдик, аммо бирор марта ҳам бизда мустамлакачиларга қарши қурол кўтариш фикри пайдо бўлгани йўқ эди. Бирор марта зўрликка зўрлик билан жавоб бериш зарур, деган хулосага келганимиз йўқ эди. Бугун шу хулосага келаётган одамлар пайдо бўлмоқда. Мустамлакачиларга қарши эмас, ўз юртимизнинг ҳокимчаларига қарши шундай кайфият юз кўрсатмоқда. Бу хатарли бир мужда, хавфли бир белгидир. Инсонларни бу йўлга юришга ажбур қилаётган сиёсат эса, аксилмиллий ва фитнакор сиёсатдир.\nБугун қуруқ ваъдалардан чарчаган қулоқларга зўравонликка даъват – нажот чақириғи бўлиб эшитилмоқда. «Бошқа йўл йўқ, қўлингга қурол ло!» дея шипшимоқда шайтон. Мантиқ шундай: демократия ҳақида қўлида қуроли бўлмаган одамларгина гапиради.\nБу мантиққа мисоллар кўп. Генераллар ҳеч қачон демократия ҳақида гапирмайдилар. Қуролланган рэкетчилар ҳам бу борада сафсата сотмайди. Қорабоғда ҳам, Донбассда ҳам, Югославяда ҳам демократия хусусида баҳслашмайдилар. Демократия ҳақида биз гапираяпмиз. Чунки, бизнинг бошқа нажотимиз йўқ. Фуқаролар уруши каби даҳшатли хавф қаршисида туриб, демократия ҳақида гапириш ҳам кулгили, ҳам фожеалидир».


Навальнийни қўллаб-қувватлаб Россияда бўлиб ўтган тадбирларда 290 киши ушланди – mulkdor.com\nНавальнийни қўллаб-қувватлаб Россияда бўлиб ўтган тадбирларда 290 киши ушланди\nМуxолифатдаги сиёсатчи Алексей Навальнийни қўллаб-қувватлаш мақсадида шанба куни Россиянинг 26та шаҳрида бўлиб ўтган тадбирлар вақтида 290 киши ушланди. “ОВД-Инфо” барча шаҳарларда ушланганлар тўғрисида хулосавий маълумотларни келтирди.\nИштирокчиларнинг ҳаммаси эркин сайловлар ўтказилишини, цензура бекор қилинишини талаб қилишди.\nМосквада шанбадан якшанбага ўтар кечаси полиция Манеж майдонидаги митингни тарқатиб, қолган иштирокчиларни метронинг “Охотный ряд” бекатига қадар ҳайдаб борганидан сўнг, бир нечта фаол норозиликни давом эттириш мақсадида Чистые пруды булваригача боришди. Полиция бўлинмаси олдида18 киши, жумладан журналистлар – улар орасида “Озодлик” радоиси ходимлари Андрей Киселев ва Беата Бубенец ҳам бор – ҳибсга олинди. Улар бўлинмада бир соат ушлаб турилди ,Бубенец билан эса профилактик суҳбат ўтказилди.\nҲибсда ушлаб турилган Алексей Навальный “Дождь” журналистининг саволига жавоб берар экан, Москва полицияси ҳатти-ҳаракатларини “Кремль ўйини” деб атади ва мазкур масала бўйича бошқа изоҳ бермади. Навальный норозилик намойишларидан қониқиш ҳосил қилди.\nСанкт-Петербургда ҳам ҳибсга олишлар бўлди.\nТошкентлик ҳайдовчи ўзи ҳайдаётган машинанинг ...\nВидеоMarch 13 2019, 04:03\n4. биз киммиз? бизнинг сиёсий ғоя, мақсадимиз ...


Бугун Европа Лигасида 1/16 финал жуфтликларига аниқлик киритилади\n12 декабрь, 2016, 12:11\nБугун Швейцариянинг Ньон шаҳрида Европа лигаси 1/16 финал босқичига қуръа ташлаш маросими бўлиб ўтади.\nБу босқичга етиб келган жамоалар иккита саватчага ажратилади. Биринчи саватчадан мусобақанинг гуруҳ босқичида ғолиб чиққан жамоалар ва ЕЧЛ гуруҳ босқичидан ўтган энг кучли тўрт жамоа ўрин олишади.\nБу босқичда бир мамлакат ва бир гуруҳда ўйнаган клублар ўзаро тўқнаш келишмайди. Шунингдек, Украинанинг “Шахтёр” клуби Россия жамоалари билан учрашишига йўл қўйилмайди.\n>>> ЕЧЛ 1/8 финал босқичига қуръа ташланади\nБиринчи саватча: АПОЭЛ (Кипр), “Аякс” (Голландия), “Османлиспор”, “Фенербахче” (иккаласи – Туркия), “Генк” (Бельгия), “Зенит” (Россия), “Сент-Этьен” (Франция), “Рома”, “Фиорентина” (иккиси – Италия), “Спарта” (Чехия), “Шальке” (Германия), “Шахтёр” (Украина).\nЕЧЛдан қўшилган жамоалар: “Бешиктош” (Туркия), “Копенгаген” (Дания), “Лион” (Франция) ва “Тоттенхэм” (Англия).\nИккинчи саватча: АЗ (Голландия), “Андерлехт”, “Гент” (иккаласи – Бельгия), “Астра” (Руминия), “Атлетик”, “Вильярреал”, “Сельта” (барчаси – Испания), “Краснодар” (Россия), “Манчестер Юнайтед” (Англия), “Олимпиакос”, ПАОК (иккаласи – Греция), “Хапоэль” (Исроил).\nЕЧЛдан қўшилган жамоалар: “Боруссия” Мюнхенгладбах (Германия), “Ростов” (Россия), “Легия” (Польша), “Лудогорец” (Болгария).\nҚуръа ташлаш маросими Тошкент вақти билан соат 17.00да бошланади.\n1/16 финал учрашувлари 16 ва 23 февраль кунлари ўтказилади. Биринчи саватчадан ўрин олган клублар жавоб баҳсларини ўз майдонида ўтказишади.


00:48 / 15.03.2017\n1990 йиллар бошида Арктика музликлари сокин табиатнинг энг жумбоқли ва кашф этилмаган синоатларидан бири эди. Қарийб 100 йиллик тадқиқотлар, текширувлар ва эксплуатация қилиш натижасида музликлар иқлим ўзгариши таъсири учун навбатдаги синов майдонига айланди.\nGreenpeace ташкилоти билан ишлайдиган швециялик фотожурналист Christian Åslund Норвегия поляр институти томонидан бир неча йиллар аввал Шпицбе́ргенда суратга олинган музликлар расмини жамлади. Шунингдек, у расмларнинг ёнида 2002 йилда ўзи шахсан айнан ўша ҳудудда тасвирга олган суратларини намойиш этди.\nҚарангки, суратлардаги фарқларни кўриб ҳайратланасиз. Фотосуратчи National Geographic'нинг #MyClimateAction ғоясини тарғиб қилиб, шунингдек, Норвегиянинг нефт компанияси эриётган Арктикада бурғулаш ишларини олиб боришига қарши чиқмоқда.


Эксклюзив Shoubiz: YouTube «Афандининг қизлари»га совға юборди — видео - ShouBiz.uz\nЯнгиликлар 16:45 | 12.3.22\nЭксклюзив Shoubiz: YouTube «Афандининг қизлари»га совға юборди — видео\nСовға Америкадан етиб келган\nYouTube ижтимоий тармоқларда машҳурликка эришган «Афандининг қизлари» жамоасига совға юборди. Бу ҳақда жамоа «Shoubiz.uz»га маълум қилди.\n«Афандининг қизлари»га Америкадан кумуш статуэтка келган. Бу саҳифасида 100 минг нафардан ошган обуначиси бор инсонларга YouTube томонидан берилади. Қизларнинг саҳифасида ҳозирда 168 мингтадан ортиқ кузатувчи бор. Уларнинг расмий саҳифаси 2021 йил октябрь ойида очилган. Шу вақтга қадар эса умумий кўришлар сони 60 миллиондан ортиқ бўлган. Маълумотларга кўра, бу ҳозирги кунда Ўзбекистонда энг кўр кўришлар сони.\nМаълум қилинишича, уларнинг Туркияда суратга олган ситкоми тайёр бўлган. Тез кунда расмий саҳифаларда премьера қилинади. Айнан шу ситкомлар сабабли уларнинг видеолари кўп кўришлар олган.\nЭслатиб ўтамиз, аввалроқ Ўзбекистонда катта машҳурликка эришган блогерларнинг реклама нархи маълум қилинган эди.


40 ёшида ҳам футбол ўйнаган 10 футболчи. Дидадан Ривалдогача\nКиритилган сана: Окт. 1, 2016, 7:20 п.п.\n27 сентябрь куни “Рома” клубининг тирик афсонаси Франческо Тотти 40 ёшни қаршилади. Футбол олами учун бу ёш жуда катталигини инобатга оладиган бўлсак, Тоттининг ишлари беш дейиш мумкин. Бугун ҳудди “Император” сингари 40 ёшида ҳам тўп ортидан югуришни ташламаган 10 футболчи билан сизларни таништиришда давом этамиз.\n>>> Мақоланинг биринчи қисми\nГермания терма жамоасининг собиқ футболчиси ЕЧЛ финалчиси ва УЕФА Кубогида ғолиб чиққан. Бундан ташқари АПЛ, “А” серия ва Бундеслигада олтин медалга сазовор бўлган дарвозабон “Шальке 04”, “Милан” “Боруссия Дортмунд” ва “Арсенал” каби жамоаларда тўп сурган футболчи фаолиятига чиройли нуқта қўйиш мақсадида “Штутгарт”га келади. 2009/10 йилги мавсумда 40 ёшида Бундеслига ва ЕЧЛда мунтазам ўйнаган Леманн фаолиятини якунлади. Бироқ 2011 йил баҳорида дарвозабонлар муаммосига дуч келган “Арсенал” сафида пайдо бўлди ва “Блэкпул”га қарши баҳсда 41 ёшида АПЛда тўп сурди. Якунда “канонирлар” мазкур беллащувда ғалаба қозонди 3-1.\n2002 йилги ЖЧ ғолиби бўлган Дида “Милан” сафида “А” серияда 200 га яқин ўйинда майдонга тушган. “Россонерилар” сафида фаолиятини якунлагач, яна яшил майдонга тушиш истаги пайдо бўлган кўринади. Дарвозабоннинг сўнгги клублари “Португеза”, “Гремио” ва “Интернасионал”дир. 2014 йил Дида Бразилия чемпионатида 27 та баҳсда дарвозани қўриқлади. 2015 йилда эса “Интернасионал”нинг заҳира дарвозабони бўлди. 41 ёшли кипер ўша мавсум Жанубий Америка кубогида икки ўйин ўтказади.\n>>> Мақоланинг давоми


АҚШ ҳарбий ўқув юртлари ёш қозоғистонликларга таълим бермоқда\nҚозоғистонликлар орасида АҚШ ҳарбий тизимига қизиқишнинг ортиши икки давлат ўртасидаги муносабатларнинг ривожланаётганидан дарак беради.\nДанияр Утеулин 2004 йил май ойида АҚШнинг Вест Поинт шаҳридаги Қўшма Штатлар Ҳарбий академияси дипломини олган. «Америка ҳарбий таълим тизими жуда яхши ўйланган ва ташкил этилган», дейди у. [Утеулиннинг шахсий архиви]\nАЛМАТИ -- Қозоғистон ва АҚШ ўртасида ҳарбий ҳамкорликнинг ривожланиши билан жуда кўп қозоғистонликлар АҚШ ҳарбий ўқув юртларида таълим олишга ҳаракат қилмоқдалар.\nАмерика Қўшма Штатларида ҳарбий ходимларни тайёрлаш тизими дунёдаги энг яхшилардандир ва у инсонни ҳар томонлама ривожланиши учун ёрдам беради, дейди Вест Поинтдаги Қўшма Штатлар Ҳарбий академияси (УСМА) битирувчиси, асли алматилик Данияр Утеулин.\nУтеулин бу нуфузли ўқув юртига 2000 йили қабул қилиниб, 2004 йили битирган. У Форт Беннингдаги пиёда офицерларни тайёрловчи бошланғич курсни тугатиб, ҳаво ҳужуми, ҳаводан ўққа тутиш, қуруқликда из топиш каби ёъналишларга ихтисослашган.\n«Америка ҳарбий таълим тизими жуда яхши ўйланган ва ташкил этилган», деди у Карвонсарой билан суҳбатда.\nАкадемияда кучли тартиб-интизом, ташаббус ва шарафга эришиш учун қатъий режалар тузиш ҳақида ўргатилади. Шунингдек, ҳарбий билимлар билан бирга жисмоний тайёргарликка катта эътибор берилади, 36 ёъналишда фуқаролик фанлари ҳам ўтилади, деди у.\n«Америкалик ҳарбийлар хизмат давомида фуқаролик таълимини ҳам давом эттиришлари, АҚШ ва бутун дунёдаги ўзлари танлаган энг яхши олий ўқув юртларида мутахассликлари бўйича магистр ёки PhD даражасини олишлари мумкин», деди у. «Бу уларнинг салоҳиятини ошириб, Америка жамияти билан янада кўпроқ жипслашишларига ёрдам беради».\nХалқаро муносабатлар бўйича мутахассислигим фуқаролик ҳаётимда ҳам асқотди, деди Утеулин. У ҳозир Siemens Healthineers халқаро тиббий технологиялар компаниясининг Алматидаги офисида савдо бўлимини бошқармоқда.\n«West Point битирувчилари ассоциацияси ёрдамида курсантлар давлат идоралари ва Америка компанияларида амалиёт ўтайдилар, бутун дунёдаги тилларни ўрганиш ва махсус конференсияларда иштирок этиш имкониятига эга бўладилар», деди у.\nҲамкорликдаги таълим имкониятлари\nУтеулин каби қозоғистонликлар орасида АҚШ ҳарбий тизимига қизиқишнинг ортиши икки давлат ўртасидаги муносабатларнинг, жумладан, ҳарбий таълим бўйича ҳамкорлик ривожланаётганидан дарак беради.\nАстанадаги Миллий мудофаа университети ректори, генерал-майёр Асхат Риспаев бошчилигидаги Қозоғистон Мудофаа вазирлиги ҳарбий делегацияси АҚШ пойтахтига 20 октябр - 2 ноябр кунлари ҳарбий таълим тури.учун ташриф буюришди.\nТашриф давомида қозоғистонлик офицерлар Миллий ҳарбий коллеж, Дуайт Эйзенхауер номидаги Миллий хавфсизлик ва стратегик ресурслар мактаби, Миллий стратегик тадқиқотлар институти ҳамда Ахборот ва кибермакон коллежида семинарларда иштирок этдилар.\nБундан аввал 8 июн куни АҚШ Президенти Доналд Трамп 2018 йилда АҚШнинг халқаро ёрдамлари бюджетини Конгрессга тақдим қилган, унда Қозоғистон ҳам зикр этилган эди, дея хабар қилганди EurAsia Daily 21 июн куни.\nУшбу ҳужжатга кўра, АҚШ 2018 йили Қозоғистонга жами 1,7 миллион $ (566 миллион қозоқ тенгеси - КЗТ) ҳарбий ёрдам ажратган. Бундан 700 000 $ (233 миллион КЗТ) ҳарбий таълимга, 1 миллион $ (333 миллион КЗТ) ядро қуролларини тарқатмаслик, терроризмга қарши кураш, миналардан тозалаш ва бошқа хизматлар учун сарфланади.\n«АҚШдан кўп нарсани ўрганса бўлади»\nАҚШ ва Қозоғистон ҳарбийлари ўртасида умумий ҳамкорлик ҳам ривожланмоқда.\n5 июлда Қозоғистон ва АҚШ 2018-2022 йилларга мўлжаллаган ҳарбий ҳамкорлик режаларини имзоладилар. Ушбу ҳамкорлик жараёни 5 йиллик муддатга мўлжалланган, дея хабар берди Стратетик Маданиятлар фонди 8 июл куни.\nРасмийлар ҳужжатни Вашингтонда имзоладилар. Икки давлат ҳарбий идора вакиллари «Қозоғистон ва АҚШ ўртасидаги ҳозирги ва келажакдаги ҳарбий ҳамкорлик» масалаларини ҳал қилдилар, дейилган ўша вақтдаги Қозоғистон ҳукумати баёнотида.\nАмерика Қўшма Штатлари энг замонавий ҳарбий қуроллар ва тактикага ҳамда турли ҳарбий конфликтларда тинчликсевар кучлар сифатида иштирок этишда бой тажрибага эга, деди Миллий хавфсизлик қўмитаси (КНБ) полковниги Арат Нарманбетов.\n«Ислом давлати»га (ИД) қарши кураш борасида ҳам АҚШнинг ҳиссаси катта, деди у.\n«Қозоғистон АҚШдан тинчликсеварлик потесиалини оширишда кўп нарсани ўрганиши керак», деди Нарманбетов. «Дунё жуда шиддатли, ва биз ўз чегараларимизда ҳар қандай «кинетик» ҳолатга тайёр туришимиз керак». АҚШ ҳарбий ўқув юртлари ёш қозоғистонликларга таълим бермоқда\nБунинг учун АҚШ фуқароси бўлиш талаб этиладими? Ёшим 27 да бўлса, Қозоғистон фуқароси бўлсам, ҳужжат топширсам бўладими?\nУлар сизларни халқлар орасида ўзаро жанжаллашишга ўргатадилар, бу ҳаромиларга қулоқ солманглар\nТўппа-тўғри. Жосусларни тайёрлашяпти


Россия хоккей бўйича Жаҳон чемпионатининг финалига йўл олди\n23:02 / 16.05.2015\nЧехияда бўлиб ўтаётган хоккей бўйича Жаҳон чемпионатининг яримфиналида Россия АҚШ устидан 4:0 ҳисобида йирик ғалаба қозониб, мусобақанинг финалига йўл олди. Барча шайбалар ўйиннинг учинчи таймида киритилди.\nРоссиялик хоккейчилар мусобақанинг гуруҳ босқичида АҚШлик хоккейчиларга 4:2 ҳисоби билан имкониятни бой берган бўлсаларда, букмекерлар ушбу ўйинда айнан Россияни фаворит деб ҳисоблашаётган эди. Олег Знарок ўйинчиларининг жанговар руҳини ушбу ўйинга океан ортидан етиб келган Александр Овечкин кўтарди.\nБарча шайбалар ўйиннинг 3-таймида киритилди. Таймнинг бошида америкалик хоккейчилар кескин ҳужумлар уюштиришни давом эттиришди, бироқ Россия термаси дарвозабони Сергей Бобровский барча зарбаларни қайтаришга муваффақ бўлди. Ўйиннинг 48-дақиқасида россияликлар тезкор ҳужум уюштиришлари натижасида ўзларининг ниятларига етдилар: Сергей Мозякин шайбани ўз майдонидаги кўк чизиқдан эгаллаб олиб, бутун майдонни кезиб ўтиб, рақиб дарвозасига ажойиб тарзда зарба йўллаб, ҳисобни очди.\nТўрт дақиқа ўтиб Александр Овечкин ўзининг ажойиб ўйинини намойиш қилди: рақибнинг икки ўйинчисини алдаб ўтиб, АҚШ дарвозабони Хеллебайк дарвозасига иккинчи шайбани киритди. Ўйиннинг 56-дақиқасида Вадим Шипачев учинчи шайбани киритди. Ўйин якунланишига оз фурсат қолганда Евгений Малкин дарвозабонининг ўрнига олтинчи ўйинчини туширган америкаликларнинг бўш дарвозасига тўртинчи шайбани киритди.\nЭнди Россия терма жамоаси финалда Чехия-Канада яримфиналида чехлар устидан 2:0 ҳисобида ғалаба қозонган канадаликлар билан куч синашади.


PressReader - Biznes Daily Birzha (Exchange): 2017-11-09 - “Ko’chmas mulk savdo xizmati” Мчжнинг Қорақалпоғистон Республикаси Бош филиали томонидан Ўзбекистон Республикаси Вазирлар Маҳкамасининг 2015 йил 7 октябрдаги 285-сонли қарори бўйича 2017 йил 18 октябрь куни ўтказилган танлов натижалари тўғрисида\n“Ko’chmas mulk savdo xizmati” Мчжнинг Қорақалпоғистон Республикаси Бош филиали томонидан Ўзбекистон Республикаси Вазирлар Маҳкамасининг 2015 йил 7 октябрдаги 285-сонли қарори бўйича 2017 йил 18 октябрь куни ўтказилган танлов натижалари тўғрисида\n1. Тикувчилик цехи ва новвойхона қуриш учун Элликқалъа тумани, Бўстон шаҳри, Зарафшон кўчаси ҳудудидан умумий майдони 180 кв.м. бўлган ер участкаси бошланғич баҳоси – 145 550 сўм, сотилиш баҳоси – 200 000 сўм. 2. Кундалик эҳтиёж моллари ва гўшт дўкони қуриш учун Элликқалъа тумани, Бўстон шаҳри, Зарафшон кўчаси ҳудудидан умумий майдони 96 кв.м. бўлган ер участкаси бошланғич баҳоси – 77 627 сўм, сотилиш баҳоси – 230 000 сўм. 3. Тижорат дўкони қуриш учун Элликқалъа тумани, Бўстон шаҳри, Зарафшон кўчаси ҳудудидан умумий майдони 72 кв.м. бўлган ер участкаси бошланғич баҳоси – 58 220 сўм, сотилиш баҳоси – 58 220 сўм. 4. Электр товарлари ва гўшт дўкони қуриш учун Элликқалъа тумани, Бўстон шаҳри, Зарафшон кўчаси ҳудудидан умумий майдони 72 кв.м. бўлган ер участкаси бошланғич баҳоси – 58 220 сўм, сотилиш баҳоси – 58 220 сўм. 5. Минимаркет қуриш учун Элликқалъа тумани, Бўстон шаҳри, Навоий кўчаси ҳудудидан умумий майдони 100 кв.м. бўлган ер участкаси бошланғич баҳоси – 80 861 сўм, сотилиш баҳоси – 90 000 сўм. 6. Чойхона қуриш учун Элликқалъа тумани, Бўстон шаҳри, Навоий кўчаси ҳудудидан умумий майдони 100 кв.м. бўлган ер участкаси бошланғич баҳоси – 80 861 сўм, сотилиш баҳоси – 85 000 сўм. 7. Тикувчилик цехи қуриш учун Элликқалъа тумани, Бўстон шаҳри, С.айний кўчаси ҳудудидан умумий майдони 37 кв.м. бўлган ер участкаси бошланғич баҳоси – 29 920 сўм, сотилиш баҳоси – 29 920 сўм. 8. Интернет кафе қуриш учун Элликқалъа тумани, Бўстон шаҳри, С.айний кўчаси ҳудудидан умумий майдони 38 кв.м. бўлган ер участкаси бошланғич баҳоси – 30 729 сўм, сотилиш баҳоси – 30 729 сўм. 9. Тижорат дўкони қуриш учун Элликқалъа тумани, Бўстон шаҳри, С.айний кўчаси ҳудудидан умумий майдони 38 кв.м. бўлган ер участкаси бошланғич баҳоси – 30 729 сўм, сотилиш баҳоси – 200 000 сўм. 10. Офис биноси қуриш учун Элликқалъа тумани, Бўстон шаҳри, С. Айний кўчаси ҳудудидан умумий майдони 36 кв.м. бўлган ер участкаси бошланғич баҳоси – 29 112 сўм, сотилиш баҳоси – 100 000 сўм. 11. Автобекат ва дўкон биноси қуриш учун Элликқалъа тумани, Бўстон шаҳри, С. Айний кўчаси ҳудудидан умумий майдони 40 кв.м. бўлган ер участкаси бошланғич баҳоси – 32 346 сўм, сотилиш баҳоси – 100 000 сўм. 12. Автосервис биноси қуриш учун Элликқалъа тумани, Тошкент МФЙ гузари ҳудудидан умумий майдони 120 кв.м. бўлган ер участкаси бошланғич баҳоси – 97 039 сўм, сотилиш баҳоси – 100 000 сўм. 13. Савдо ва маиший хизмат кўрсатиш шохобчалари биноси қуриш учун Элликқалъа тумани, Бўстон шаҳри, Навоий кўчаси ҳудудидан умумий майдони 323 кв.м. бўлган ер участкаси бошланғич баҳоси – 261 200 сўм, сотилиш баҳоси – 265 000 сўм. 14. Оптика дўкони биноси қуриш учун Элликқалъа тумани, Бўстон шаҳри, Семашко кўчаси ҳудудидан умумий майдони 40 кв.м. бўлган ер участкаси бошланғич баҳоси – 32 346 сўм, сотилиш баҳоси – 100 000 сўм. 15. Озиқ-овқат дўкон биноси қуриш учун Элликқалъа тумани, Элликкалъа ОФЙ НАП гузари ҳудудидан умумий майдони 180 кв.м. бўлган ер участкаси бошланғич баҳоси – 118 314 сўм, сотилиш баҳоси – 180 000 сўм. 16. Тижорот дўкони биноси қуриш учун Элликқалъа тумани, Элликкалъа ОФЙ НАП гузари ҳудудидан умумий майдони 144 кв.м. бўлган ер участкаси бошланғич баҳоси – 94 651 сўм, сотилиш баҳоси – 95 000 сўм. 17. Маиший хизмат уйи биноси қуриш учун Элликқалъа тумани, Элликкалъа ОФЙ НАП гузари ҳудудидан умумий майдони 180 кв.м. бўлган ер участкаси бошланғич баҳоси – 118 314 сўм, сотилиш баҳоси – 120 000 сўм. 18. Қишлоқ хўжалиги маҳсулотлари ва кўчат сотиш дўкон биноси қуриш учун Элликқалъа тумани, Элликкалъа ОФЙ НАП гузари ҳудудидан умумий майдони 280 кв.м. бўлган ер участкаси бошланғич баҳоси – 184 044 сўм, сотилиш баҳоси – 185 000 сўм. 19. Савдо ва маиший хизмат кўрсатиш объекти биноси қуриш учун Элликқалъа тумани, Амиробод ОФЙ НАП гузари ҳудудидан умумий майдони 400 кв.м. бўлган ер участкаси бошланғич баҳоси – 262 916 сўм, сотилиш баҳоси – 600 000 сўм. 20. Тикувчилик цехи биноси қуриш учун Элликқалъа тумани, Амиробод ОФЙ, “Урнак” аҳоли пункти ҳудудидан умумий майдони 180 кв.м. бўлган ер участкаси бошланғич баҳоси – 118 312 сўм, сотилиш баҳоси – 118 312 сўм. 21. Автобекат ва дўкон биноси қуриш учун Элликқалъа тумани, Сарабий ОФЙ Сарабий-бўстон автомобиль йўли бўйи ҳудудидан умумий майдони 48 кв.м. бўлган ер участкаси бошланғич баҳоси – 31 350 сўм, сотилиш баҳоси – 100 000 сўм. 22. Дорихона биноси қуриш учун Элликқалъа тумани, Сарабий ОФЙ, Думанкалъа МФЙ маркази ҳудудидан умумий майдони 96 кв.м. бўлган ер участкаси бошланғич баҳоси – 63 100 сўм, сотилиш баҳоси – 150 000 сўм. 23. Савдо ва маиший хизмат кўрсатиш объекти қуриш учун Элликқалъа тумани, Сарабий ОФЙ, Думанкалъа МФЙ маркази ҳудудидан умумий майдони 300 кв.м. бўлган ер участкаси бошланғич баҳоси – 197 187 сўм, сотилиш баҳоси – 197 187 сўм. 24. Чойхона ва гўшт дўкон биноси қуриш учун Элликқалъа тумани, Сарабий ОФЙ, Думанкалъа МФЙ маркази ҳудудидан умумий майдони 300 кв.м. бўлган ер участкаси бошланғич баҳоси – 197 187 сўм, сотилиш баҳоси – 198 000 сўм. 25. Автомобилларга техник хизмат кўрсатиш шохобчаси қуриш учун Элликқалъа тумани, Сарабий ОФЙ, Думанкалъа МФЙ маркази ҳудудидан умумий майдони 360 кв.м. бўлган ер участкаси бошланғич баҳоси – 118 132 сўм, сотилиш баҳоси – 160 000 сўм. 26. Автомобилларга эҳтиёт қисмлари дўкони қуриш учун Элликқалъа тумани, Сарабий ОФЙ, Думанкалъа МФЙ маркази ҳудудидан умумий майдони 100 кв.м. бўлган ер участкаси бошланғич баҳоси – 68 730 сўм, сотилиш баҳоси – 280 000 сўм. 27. Новвойхона қуриш учун Элликқалъа тумани, Сарабий ОФЙ НАП гузари ҳудудидан умумий майдони 58 кв.м. бўлган ер участкаси бошланғич баҳоси – 38 123 сўм, сотилиш баҳоси – 40 000 сўм. 28. Автоэҳтиёт қисмлари дўкони қуриш учун Элликқалъа тумани, Сарабий ОФЙ НАП гузори ҳудудидан умумий майдони 72 кв.м. бўлган ер участкаси бошланғич баҳоси – 47 324 сўм, сотилиш баҳоси – 100 000 сўм. 29. Сартарошхона ва гўшт дўкони қуриш учун Элликқалъа тумани, Сарабий ОФЙ НАП гузори ҳудудидан умумий майдони 38 кв.м. бўлган ер участкаси бошланғич баҳоси – 24 977 сўм, сотилиш баҳоси – 100 000 сўм. 30. Автомобиллга эҳтиёт қисмлари дўкони қуриш учун Элликқалъа тумани, Сарабий ОФЙ НАП гузори ҳудудидан умумий майдони 200 кв.м. бўлган ер участкаси бошланғич баҳоси – 161 732 сўм, сотилиш баҳоси – 250 000 сўм. 31. Тижорот дўкони қуриш учун Элликқалъа тумани, Килчинок ОФЙ ҳудудидан умумий майдони 136 кв.м. бўлган ер участкаси бошланғич баҳоси – 89 352 сўм, сотилиш баҳоси – 89 352 сўм. 32. Савдо ва маиший хизмат кўрсатиш шохобчаларини қуриш учун Элликқалъа тумани, Қилчиноқ ОФЙ ҳудудидан умумий майдони 203 кв.м. бўлган ер участкаси бошланғич баҳоси – 133 429 сўм, сотилиш баҳоси – 135 000 сўм. 33. Тижорот дўкони қуриш учун Элликқалъа тумани, Қирққиз ОФЙ маркази ҳудудидан умумий майдони 91 кв.м. бўлган ер участкаси бошланғич баҳоси – 59 813 сўм, сотилиш баҳоси – 100 000 сўм. 34. Автобекат ва дўкон қуриш учун Элликқалъа тумани, Гулдурсин ОФЙ, “Сахтиён” аҳоли пункти ҳудудидан умумий майдони 48 кв.м. бўлган ер участкаси бошланғич баҳоси – 31 550 сўм, сотилиш баҳоси – 400 000 сўм. 35. Ошхона ва тижорат дўкон қуриш учун Элликқалъа тумани, Навоий ОФЙ гузари Бўстон-тўрткул автойўли ҳудудидан умумий майдони 250 кв.м. бўлган ер участкаси бошланғич баҳоси – 131 460 сўм, сотилиш баҳоси – 135 000 сўм. 36. Автобекат ва дўкон биносини қуриш учун Элликқалъа тумани, Навоий ОФЙ, “Навоий” аҳоли пункти Бўстон-тўрткўл автойўли ҳудудидан умумий майдони 40 кв.м. бўлган ер участкаси бошланғич баҳоси – 26 292 сўм, сотилиш баҳоси – 80 000 сўм. 37. Автобекат ва дўкон биносини қуриш учун Элликқалъа тумани, Навоий ОФЙ “Навоий” аҳоли пункти Бўстон-тўрткўл автойўли ҳудудидан умумий майдони 40 кв.м. бўлган ер участкаси бошланғич баҳоси – 26 292 сўм, сотилиш баҳоси – 80 000 сўм. 38. Автобекат ва дўкон биносини қуриш учун Элликқалъа тумани, Гулистон ОФЙ ички автойул ҳудудидан умумий майдони 48 кв.м. бўлган ер участкаси бошланғич баҳоси – 31 550 сўм, сотилиш баҳоси – 31 550 сўм. 39. Чойхона биносини қуриш учун Элликқалъа тумани, Гулистон ОФЙ ҳудудидан умумий майдони 160 кв.м. бўлган ер участкаси бошланғич баҳоси – 105 168 сўм, сотилиш баҳоси – 150 000 сўм. 40. Автобекат ва дўкон биносини қуриш учун Элликқалъа тумани, Дўстлик ОФЙ ички автойўл ҳудудидан умумий майдони 76 кв.м. бўлган ер участкаси бошланғич баҳоси – 49 954 сўм, сотилиш баҳоси – 100 000 сўм.